Diari Oficial de la Generalitat Valenciana


Sumari del DOGV 9838, del 29-04-2024 (2024/3695)

ORDRE 9/2024, de 25 d'abril, de la Conselleria d'Educació, Universitats i Ocupació, per la qual es desplega el Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació.
----------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2024/04/25/9/dof/vci/html**

### Dades del document

Número de DOGV
:   9838

Data del DOGV
:   29-04-2024

Secció del DOGV
:   I. DISPOSICIONS GENERALS

Número del document
:   2024/3695


Data del document
:   25-04-2024

Organisme emissor
:   Conselleria d'Educació, Universitats i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Educació, Universitats i Ocupació
    * legislació
    * administració regional
    * organització administrativa

D'acord amb la disposició derogatòria única del Decret 166/2024, de 12 de novembre, del Consell, d'aprovació del Reglament orgànic i funcional de la Conselleria d'Educació, Cultura, Universitats i Ocupació, queden derogades totes les disposicions del mateix o d’inferior rang que s'oposen al que s’hi disposa. No obstant això, continuaran en vigor les previsions referents al nivell administratiu del departament mentres no siga dictada l'orde de desplegament del mencionat decret, de conformitat amb el que s'establix en l'article 84 del Decret 81/2024, de 12 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat.

ORDRE 9/2024, de 25 d'abril, de la Conselleria d'Educació, Universitats i Ocupació, per la qual es desplega el Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació. [2024/3695]  
ÍNDEX  
  
Preàmbul  
Títol I. Disposicions generals  
Article 1. Objecte  
Article 2. Dependència del nivell administratiu dels serveis centrals de la Conselleria d'Educació, Universitats i Ocupació  
Article 3. Dependència del nivell administratiu dels serveis territorials de la Conselleria d'Educació, Universitats i Ocupació  
Títol II. Serveis centrals de la Conselleria d'Educació, Universitats i Ocupació  
Capítol I. Nivell administratiu de la Secretaria Autonòmica d'Educació  
Secció 1a. Unitats administratives de la Secretaria Autonòmica d'Educació  
Article 4. Secretaria Autonòmica d'Educació  
Secció 2a. Unitats administratives de la Direcció General de Personal Docent  
Article 5. Direcció General de Personal Docent  
Article 6. Subdirecció General de Règim Jurídic i Gestió de Personal Docent  
Article 7. Subdirecció General de Provisió de Personal Docent  
Article 8. Subdirecció General de Formació del Professorat  
Secció 3a. Unitats administratives de la Direcció General de Centres Docents  
Article 9. Direcció General de Centres Docents  
Article 10. Subdirecció General de Planificació Educativa i Centres Privats i Concertats  
Article 11. Subdirecció General de Centres Docents  
Secció 4a. Unitats administratives de la Direcció General d'Ordenació Educativa i Política Lingüística  
Article 12. Direcció General d'Ordenació Educativa i Política Lingüística  
Article 13. Subdirecció General d'Ordenació  
Article 14. Subdirecció General de Política Lingüística  
Secció 5a. Unitats administratives de la Direcció General d'Innovació i Inclusió Educativa  
Article 15. Direcció General d'Innovació i Inclusió Educativa  
Article 16. Subdirecció General d'Innovació i Qualitat Educativa  
  
Article 17. Subdirecció General d'Inclusió Educativa  
Secció 6a. Unitats administratives de la Direcció General de Formació Professional  
Article 18. Direcció General de Formació Professional  
Article 19. Subdirecció General de Formació Professional  
Article 20. Subdirecció General d'Orientació i Qualificació Professional i de l'Institut Valencià de Qualificacions Professionals  
Capítol II. Nivell administratiu de la Secretaria Autonòmica d'Universitats  
Secció 1a. De la Secretaria Autonòmica d'Universitats  
Article 21. Secretaria Autonòmica d'Universitats  
Secció 2a. Unitats administratives de la Direcció General d'Universitats  
Article 22. Direcció General d'Universitats  
Article 23. Subdirecció General d'Universitats  
Secció 3a. Unitats administratives de la Direcció General de Ciència i Investigació  
Article 24. Direcció General de Ciència i Investigació  
Article 25. Subdirecció General de Ciència i Investigació  
Capítol III. Nivell administratiu de la Secretaria Autonòmica d'Ocupació  
Secció 1a. De la Secretaria Autonòmica d'Ocupació  
Article 26. Secretaria Autonòmica d'Ocupació  
Secció 2a. Unitats administratives de la Direcció General de Treball, Cooperativisme i Seguretat Laboral  
Article 27. Direcció General de Treball, Cooperativisme i Seguretat Laboral  
Article 28. Subdirecció General de Relacions Laborals i Cooperativisme  
Capítol IV. Nivell administratiu de la Subsecretaria  
Secció 1a. Unitats administratives de la Subsecretaria  
Article 29. Subsecretaria  
Article 30. Secretaria General Administrativa  
Article 31. Subdirecció General de Règim Econòmic  
Article 32. Subdirecció General del Gabinet Tècnic  
Secció 2a. Unitats administratives de la Direcció General d'Infraestructures Educatives  
Article 33. Direcció General d'Infraestructures Educatives  
Article 34. Subdirecció General d'Infraestructures Educatives  
Article 35. Subdirecció General d'Informàtica per a l'Educació i Innovació  
Títol III. De les direccions territorials  
Article 36. Estructura territorial de la Conselleria d'Educació, Universitats i Ocupació  
Article 37. Titulars de les direccions territorials  
Article 38. Funcions de les persones titulars de les direccions territorials d'Educació i Universitats  
Article 39. Funcions de les persones titulars de les direccions territorials d'Ocupació i LABORA  
Article 40. Estructura de les direccions territorials d'Educació i Universitats  
Article 41. Estructura de les direccions territorials d'Ocupació i LABORA  
Disposició transitòria única. Règim transitori de les unitats i llocs de treball  
Disposició derogatòria única. Derogació normativa  
Disposició final primera. Habilitació normativa  
Disposició final segona. Entrada en vigor  
  
  
PREÀMBUL  
  
El Decret 10/2023, de 19 de juliol, del president de la Generalitat, determina les conselleries en què s'organitza l'Administració de la Generalitat, entre les quals està la Conselleria d'Educació, Universitats i Ocupació, amb competències en matèria d'educació, formació professional reglada, ocupacional i contínua, universitats, ciència, investigació, política lingüística, intermediació laboral, foment de l'ocupació, cooperativisme i treball.  
Així mateix, mitjançant el Decret 12/2023, de 20 de juliol, del president de la Generalitat, es determinen les secretaries autonòmiques de l'Administració del Consell, i s'establix que la Conselleria d'Educació, Universitats i Ocupació disposarà de tres secretaries autonòmiques: la Secretaria Autonòmica d'Educació, la Secretaria Autonòmica d'Universitats i la Secretaria Autonòmica d'Ocupació.  
Per la seua part, el Decret 112/2023, de 25 de juliol, del Consell, després de la modificació efectuada mitjançant el Decret 126/2023, de 4 d'agost, del Consell, pel qual s'establix l'estructura orgànica bàsica de la Presidència i de les conselleries de la Generalitat, preveu l'estructuració de la Conselleria d'Educació, Universitats i Ocupació en tres nivells, nivell superior i nivell directiu, de conformitat amb el que es preveu en l'esmentat decret, i nivell administratiu. En este sentit, el decret indica que, amb posterioritat a l'aprovació del Reglament orgànic i funcional de la Conselleria d'Educació, Universitats i Ocupació mitjançant el decret del Consell, el nivell administratiu es desplegarà en la corresponent orde.  
L'article 90 del Decret 112/2023, relatiu a l'organització de la Conselleria d'Educació, Universitats i Ocupació, determina que esta s'estructura en tres nivells, nivell superior, nivell directiu i nivell administratiu, tots ells subjectes a la direcció de la persona titular de la Conselleria.  
Els nivells superior i directiu s'han plasmat en el Reglament orgànic i funcional de la Conselleria d'Educació, Universitats i Ocupació, aprovat pel Decret 136/2023, de 10 d'agost, del Consell, publicat en el DOGV núm. 9661, de 14 d'agost de 2023.  
En conseqüència, és procedent ara el desplegament del nivell administratiu, constituït per totes les unitats dependents directament dels òrgans superiors i directius, que ha de realitzar-se mitjançant una orde de la persona titular de la Conselleria, de conformitat amb l'esmentat article 90.2 del Decret 112/2023, de 25 de juliol, del Consell.  
L'atribució competencial que els decrets esmentats realitzen a la Conselleria d'Educació, Universitats i Ocupació suposa un elevat volum de treball pel que fa a direcció territorial, màximament quan hi ha normativa estatal en determinades matèries, tant en l'àmbit d'educació, com en el de treball, que assignen la resolució d'expedients a les direccions provincials, resolució que per tant s'assumix des d'este àmbit.  
  
Respectant l'àmbit provincial previst en la normativa vigent, atés el gran volum de gestió a assumir i la gran especialització que requerixen matèries tan diferents, s'opta per l'existència de dos direccions territorials per província amb àmbits sectorials diferenciats. Per una part, les direccions territorials competents en matèria d'educació i universitats i, per altra, les direccions territorials competents en matèria d'ocupació, les quals a més assumixen les funcions territorials de LABORA, d'acord amb el que es preveu en la disposició transitòria segona del Decret 216/2020, de 29 de desembre, del Consell, d'aprovació del Reglament d'organització, règim jurídic i funcional de LABORA Servei Valencià d'Ocupació i Formació.  
Per tot això, de conformitat amb el que s'establix en els articles 28.e, 37, 65 i 72 de la Llei 5/1983, de 30 de desembre, del Consell, i les competències atribuïdes en l'article 4 del Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació,  
  
  
ORDENE  
  
TÍTOL I  
Disposicions generals  
  
Article 1. Objecte  
1. L'objecte d'esta orde és regular el nivell administratiu de la Conselleria d'Educació, Universitats i Ocupació, en desplegament del Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació.  
2. El desplegament d'este nivell administratiu en la present disposició es realitza en subdireccions generals i direccions de servei.  
  
Article 2. Dependència del nivell administratiu dels serveis centrals de la Conselleria d'Educació, Universitats i Ocupació  
El nivell administratiu dels serveis centrals de la Conselleria d'Educació, Universitats i Ocupació, de conformitat amb el Decret 136/2023, de 10 d'agost, del Consell, es troba sota la dependència dels següents òrgans superiors i òrgans directius:  
1. Secretaria Autonòmica d'Educació  
2. Secretaria Autonòmica d'Universitats  
3. Secretaria Autonòmica d'Ocupació  
4. Subsecretaria  
5. Direcció General de Personal Docent  
6. Direcció General de Centres Docents  
7. Direcció General d'Ordenació Educativa i Política Lingüística  
8. Direcció General d'Innovació i Inclusió Educativa  
9. Direcció General de Formació Professional  
10. Direcció General d'Universitats  
11. Direcció General de Ciència i Investigació  
12. Direcció General de Treball, Cooperativisme i Seguretat Laboral  
  
13. Direcció General d'Infraestructures Educatives  
  
Article 3. Dependència del nivell administratiu dels serveis territorials de la Conselleria d'Educació, Universitats i Ocupació  
El nivell administratiu dels serveis territorials de la Conselleria d'Educació, Universitats i Ocupació, de conformitat amb el Decret 136/2023, de 10 d'agost, del Consell, es troba sota la dependència orgànica de la Subsecretaria i la dependència funcional dels òrgans superiors i òrgans directius d'esta en funció de la matèria.  
  
  
  
TÍTOL II  
Serveis centrals de la Conselleria d'Educació, Universitats i Ocupació  
  
CAPÍTOL I  
Nivell administratiu de la Secretaria Autonòmica d'Educació  
  
Secció 1a. Unitats administratives de la Secretaria Autonòmica d'Educació  
  
Article 4. Secretaria Autonòmica d'Educació  
1. La Secretaria Autonòmica d'Educació és l'òrgan superior de la Conselleria d'Educació, Universitats i Ocupació que assumix, sota la superior direcció de la persona titular de la Conselleria, les competències que li atribuïx l'article 68 de la Llei del Consell en matèria de política educativa, formació professional, política lingüística, personal docent, personal no docent d'atenció educativa en centres docents i foment de la participació dels diferents sectors de la comunitat educativa. Així mateix, assumix directament la superior direcció de la Inspecció Educativa.  
2. Depenen de la Secretaria Autonòmica d'Educació les unitats administratives següents:  
a) Inspecció General d'Educació  
b) Subdirecció General de Coordinació Educativa i Institucional  
3. A la Inspecció General d'Educació, amb rang de subdirecció general, se li assignen les funcions següents:  
a) Planificar, supervisar i impulsar la inspecció sobre tots els centres, serveis, programes i activitats que integren el sistema educatiu no universitari, tant públics com privats, en l'àmbit de la Comunitat Valenciana.  
b) Regular i potenciar normativament les actuacions de la Inspecció d'Educació en els centres, serveis, programes i activitats que integren el sistema educatiu no universitari.  
c) Assegurar el compliment de les lleis, la garantia dels drets i l'observança dels deures de la comunitat educativa en el seu conjunt.  
  
d) Col·laborar en la millora del sistema educatiu i la qualitat de l'ensenyament.  
e) Planificar, dirigir, controlar, coordinar i supervisar les unitats administratives territorials que exercixen les funcions atribuïdes a la Inspecció Educativa.  
f) Planificar la formació inicial i contínua dels inspectors i inspectores d'educació i impulsar i establir accions de desenvolupament professional en col·laboració amb altres administracions educatives, així com la internacionalització i la dimensió europea de la Inspecció Educativa.  
  
g) Impulsar i dur a terme l'avaluació, tant interna com externa, dels centres docents no universitaris, serveis, programes i activitats i altres elements que integren el sistema educatiu no universitari, així com col·laborar i participar en les accions d'avaluació del sistema educatiu valencià en els termes que s'establisquen.  
h) Dissenyar i dur a terme els processos d'avaluació de l'exercici de la funció docent, en col·laboració amb l'òrgan competent en matèria de personal docent.  
i) Dissenyar i dur a terme els processos d'avaluació de l'exercici de la funció directiva, en col·laboració amb l'òrgan competent en matèria de personal docent.  
j) Coordinar, a instància dels òrgans competents, la participació de la Inspecció d'Educació, en l'àmbit de les seues competències, en l'estudi de les necessitats educatives i en la planificació, coordinació, gestió i supervisió dels recursos educatius corresponents.  
  
k) Formular propostes sobre formació del professorat als òrgans competents en la matèria, a partir de les necessitats observades per la Inspecció Educativa en les seues actuacions d'assessorament i supervisió dels centres educatius, serveis, programes i activitats que integren el sistema educatiu no universitari.  
l) Formular propostes de caràcter normatiu i pedagògic als òrgans competents en la matèria, a partir de les necessitats i el coneixement de la realitat dels centres, serveis, programes i activitats que integren el sistema educatiu no universitari.  
4. A la Subdirecció General de Coordinació Educativa i Institucional li correspon l'assessorament, el suport i l'assistència tècnica a la persona titular de la Secretaria Autonòmica d'Educació, com també planificar, dirigir, controlar, coordinar i supervisar l'activitat dels serveis sota la seua dependència que s'indiquen a continuació:  
a) Servei de Coordinació Educativa.  
b) Servei de Relacions Institucionals.  
4.1. Al Servei de Coordinació Educativa li corresponen, sense perjuí de les funcions que tinguen assignades altres unitats administratives dependents de les direccions generals adscrites a la Secretaria Autonòmica d'Educació, les funcions següents:  
a) Proposar, gestionar i realitzar mesures concretes que milloren l'eficiència en l'àmbit competencial propi de la secretaria autonòmica.  
b) Impulsar, supervisar i coordinar els estudis i les propostes de la normativa educativa en l'àmbit competencial propi de la Secretaria Autonòmica d'Educació reduint les càrregues burocràtiques.  
c) Elaborar la proposta del calendari i el pla anual d'actuacions, així com coordinar l'elaboració del pla estratègic de subvencions dins de les competències de la Secretaria Autonòmica d'Educació.  
  
d) Col·laborar amb el Gabinet de la persona titular de la Conselleria en la tramitació de les respostes a les peticions que es tramiten des de la Mesa de les Corts per part de totes les formacions polítiques, bé en forma de pregunta escrita, bé en forma de sol·licitud de documentació, proposició no de llei o qualsevol altra figura juridicoadministrativa, així com qualssevol altres qüestions que se sol·liciten.  
e) Proposar l'ordenació dels processos que s'han de normalitzar com a administració electrònica en educació.  
f) Col·laborar en la implementació de la normativa que afecte l'ús de les aplicacions informàtiques utilitzades en l'àmbit educatiu amb l'òrgan competent en matèria d'informàtica per a l'educació.  
g) Impulsar i coordinar les actuacions finançades amb fons de la Unió Europea en l'àmbit de les seues competències.  
h) Prestar assistència tècnica a la representació a la Conselleria d'Educació, Universitats i Ocupació davant del Comité Europeu d'Educació, així com en tots els òrgans de cooperació entre les administracions públiques de la Comunitat Valenciana, les administracions d'altres autonomies i l'Estat.  
i) Qualssevol altres funcions d'anàloga finalitat que li siguen encomanades.  
4.2. Al Servei de Relacions Institucionals li corresponen les funcions següents:  
a) L'exercici de la secretaria de les meses de negociació amb els representants de tots els sectors de la comunitat educativa.  
b) Elaborar la proposta de calendari de reunions, preparar, coordinar i gestionar el seguiment de les reunions i formular informes sobre la matèria quan siga requerit per a fer-ho.  
c) Coordinar la informació i comunicació de les unitats dependents de la Conselleria amb les organitzacions sindicals i els òrgans de representació del personal docent de centres docents públics, així com també qualssevol altres funcions relatives a l'àmbit sindical del personal docent que li siguen encomanades.  
d) Coordinar la informació i la comunicació de les unitats dependents de la Conselleria amb les confederacions i associacions de pares i mares de l'alumnat i amb els representants d'estos.  
e) Dur a terme la interlocució amb les organitzacions empresarials i sindicals del sector privat concertat en l'àmbit funcional del centre directiu.  
f) Custodiar la documentació produïda en les meses de negociació: actes, pactes i acords.  
g) Coordinar els processos electorals de representants del funcionariat públic docent.  
h) Qualssevol altres funcions d'anàloga finalitat que li siguen encomanades.  
  
  
Secció 2a.   
Unitats administratives de la Direcció General de Personal Docent  
  
Article 5. Direcció General de Personal Docent  
A la Direcció General de Personal Docent li corresponen les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, en matèria de planificació, programació, disseny, proposta i execució de la política de personal docent i la seua formació, excepte en aquelles matèries atribuïdes a la conselleria amb competència en administració pública, i d'esta depenen les unitats administratives següents:  
  
a) Subdirecció General de Règim Jurídic i Gestió de Personal Docent.  
b) Subdirecció General de Provisió de Personal Docent.  
c) Subdirecció General de Formació del Professorat.  
  
Article 6. Subdirecció General de Règim Jurídic i Gestió de Personal Docent  
1. A la Subdirecció General de Règim Jurídic i Gestió de Personal Docent li correspon assessorar i donar suport i assistència tècnica a la persona titular de la direcció general en matèria de règim jurídic i la gestió de processos de selecció de personal docent i de gestió de personal laboral, així com dirigir, planificar, controlar, coordinar i supervisar l'activitat dels serveis sota la seua dependència que s'indiquen a continuació:  
a) Servei de Selecció i Gestió Administrativa de Personal Docent.  
  
b) Servei de Règim Jurídic de Personal Docent.  
c) Servei de Gestió de Personal Docent Laboral i Personal Especialista.  
2. Al Servei de Selecció i Gestió Administrativa de Personal Docent li corresponen les funcions següents:  
a) Elaborar i gestionar l'oferta d'ocupació pública docent.  
b) Gestionar, coordinar i desenvolupar els processos selectius del personal docent.  
c) Donar suport tècnic i administratiu als tribunals de selecció i a les comissions avaluadores per al correcte desenvolupament dels processos selectius.  
d) Informar sobre els recursos interposats en matèria de selecció contra els actes dictats pels tribunals i les comissions d'avaluació.  
  
e) Elaborar totes les propostes de resolució i d'actes administratius que es requerisquen en els procediments selectius d'ingrés, accés i adquisició de noves especialitats en els cossos docents.  
f) Gestionar i elaborar informes i propostes de resolució en assumptes relatius als drets, als deures, al règim d'incompatibilitats i a les situacions administratives del personal docent.  
g) Gestionar les sol·licituds de permisos, llicències o reducció de jornada del personal docent, amb excepció del personal assessor tècnic docent que preste serveis en llocs en la classificació dels quals s'especifique com a centre de treball els serveis centrals de la conselleria amb competències en educació.  
h) Tramitar les sol·licituds indemnitzatòries per raó del servei del personal docent.  
i) Tramitar la gestió econòmica corresponent a la Direcció General.  
  
3. Al Servei de Règim Jurídic de Personal Docent li corresponen les funcions següents:  
a) Emetre tots els informes que li siguen requerits per la Direcció General en matèria de règim jurídic de personal docent.  
b) Instar, tramitar i, si és el cas, realitzar la proposta de resolució d'expedients disciplinaris del personal docent.  
c) Tramitar i elaborar propostes de resolució de recursos de matèries de personal docent.  
d) Coordinar l'elaboració de projectes normatius relacionats amb l'ordenació del personal docent.  
e) Coordinar la gestió d'informes i expedients amb l'Advocacia General de la Generalitat.  
f) Elaborar i proposar criteris de coordinació per a l'adequada aplicació de la normativa relacionada amb el personal docent.  
4. Al Servei de Gestió de Personal Docent Laboral i Personal Especialista li corresponen les funcions següents:  
a) Elaborar les plantilles orgàniques de personal docent laboral i personal especialista adscrit als centres públics no universitaris i totes les resolucions i actes administratius que es requerisquen.  
b) Gestionar els procediments de provisió, les borses i els assumptes relatius als drets, deures, règim d'incompatibilitats i situacions administratives del personal docent laboral i personal especialista.  
  
c) Informar sobre els recursos interposats en matèria de plantilles i de provisió de llocs del personal docent laboral i personal especialista.  
  
d) Coordinar amb les direccions territorials les contractacions de personal docent laboral i personal especialista.  
e) Proposta de creació dels llocs de treball del personal docent laboral de religió i del personal especialista.  
f) Proposta d'actualització dels contractes i addendes del professorat docent laboral i els contractes administratius del personal especialista.  
  
g) Gestionar, elaborar informes i propostes de resolució en assumptes relatius a les situacions administratives del personal de competència del Servei.  
h) Coordinar-se amb els organismes competents en riscos laborals en els aspectes relatius a la gestió del personal de competència del Servei.  
  
Article 7. Subdirecció General de Provisió de Personal Docent  
1. A la Subdirecció General de Provisió de Personal Docent li correspon assessorar i donar suport i assistència tècnica a la persona titular de la Direcció General per a la determinació i dotació de les plantilles docents d'acord amb les necessitats educatives i la gestió dels procediments de provisió de personal, així com dirigir, planificar, controlar, coordinar i supervisar l'activitat dels serveis sota la seua dependència que s'indiquen a continuació:  
a) Servei de Gestió i Determinació de Plantilles de Personal Docent.  
  
b) Servei de Provisió i Concursos de Personal Docent.  
c) Servei de Gestió de Borses de Personal Docent.  
2. Al Servei de Gestió i Determinació de Plantilles de Personal Docent li corresponen les funcions següents:  
a) Proposta de creació de llocs de treball habilitats de personal docent.  
b) Determinació de vacants per als sistemes de provisió de personal docent.  
c) Proposta de publicació de les vacants provisionals i definitives del concurs general de trasllats.  
d) Assistència a reunions de meses tècniques.  
e) Proposta de resolució de recursos d'alçada o de reposició sobre matèries gestionades des d'este servei.  
f) Elaborar les plantilles orgàniques de personal docent dels centres públics no universitaris i informar sobre les supressions, modificacions i noves creacions de llocs de treball docent derivades de la planificació educativa per a cada curs escolar.  
g) Elaborar instruccions sobre habilitació de llocs docents i la dotació de recursos personals per a cada curs escolar.  
h) Comprovar els llocs oferits en les adjudicacions.  
i) Configuració de llocs de treball itinerants i d'atenció domiciliària.  
  
j) Actualització de llocs de treball en les aplicacions informàtiques de la conselleria competent en matèria d'hisenda per a tots els cossos docents.  
k) Publicació anual de la plantilla orgànica dels centres públics de Primària i de Secundària.  
3. Al Servei de Provisió i Concursos de Personal Docent li corresponen les funcions següents:  
a) Gestionar els procediments de provisió de llocs de treball en centres públics corresponents al personal docent.  
b) Coordinar la gestió administrativa i desenvolupament dels concursos de trasllats del personal docent.  
c) Gestionar els concursos i els procediments per al nomenament de càrrecs directius dels centres docents públics i dels serveis i centres de suport educatiu.  
d) Coordinar i tramitar les comissions de servei del personal docent motivades per necessitats del sistema educatiu o per situacions personals.  
e) Gestionar els procediments per a les adscripcions del personal docent en ocasió de reingrés o reincorporació al servei actiu.  
f) Coordinar i desenvolupar els procediments de provisió de llocs de treball docent no adscrits a centres educatius.  
g) Gestionar i elaborar informes i propostes de resolució en relació amb els procediments referents a la provisió de llocs de treball de personal docent.  
4. Al Servei de Gestió de Borses d'Ocupació Temporal de Personal Docent li corresponen les funcions següents:  
a) Proposta de constitució i gestió de les borses de personal docent i de totes les actuacions que es requerisquen.  
b) Coordinar i realitzar el seguiment dels sistemes per a la selecció de personal docent amb vinculació de caràcter temporal.  
c) Realitzar les propostes de millora respecte al funcionament de les borses de personal docent interí.  
d) Gestionar i elaborar informes i propostes de resolució en relació amb els procediments referents a les borses de treball de personal docent.  
e) Establir els procediments per a modificar i adaptar les titulacions establides per a l'exercici de la docència en cada una de les especialitats docents.  
f) Elaborar informes i propostes normatives per a establir les condicions tecnicopedagògiques i de titulació que ha de reunir el personal docent públic dels nivells educatius no universitaris.  
g) Gestionar i elaborar informes i propostes de resolució en procediments relatius als requisits de titulació de les especialitats docents.  
  
h) Estudiar les sol·licituds i consultes referents a les titulacions vàlides per a l'exercici de la docència en cada una de les especialitats docents.  
i) Coordinar amb les direccions territorials el procediment d'adjudicació de llocs docents de difícil cobertura i qualsevol altre procediment general que siga modificat durant el curs.  
j) Proporcionar a altres entitats públiques en conveni amb la Conselleria relacions de candidats per a cobrir necessitats eventuals de personal docent.  
  
Article 8. Subdirecció General de Formació del Professorat  
1. A la Subdirecció General de Formació del Professorat se li assignen les funcions d'assessorament, suport i assistència tècnica a la persona titular de la direcció general en matèria de formació del professorat, així com per a la coordinació i gestió del registre i de l'acreditació docent, com també les de dirigir, planificar, controlar, coordinar i supervisar l'activitat dels serveis sota la seua dependència, els quals s'indiquen a continuació:  
a) Servei de Planificació i Gestió de la Formació Permanent del Professorat.  
b) Servei de Registre i Acreditació Docent.  
2. Al Servei de Planificació i Gestió de la Formació Permanent del Professorat li corresponen les funcions següents:  
a) Dissenyar, organitzar, coordinar i executar els programes i les accions en matèria de formació del professorat dels nivells no universitaris.  
b) Participar en el disseny, l'organització i l'execució de la formació del personal no docent que exercisca les seues funcions en centres docents, en coordinació amb altres departaments de formació de la Generalitat.  
c) El seguiment i l'avaluació de les activitats formatives que realitzen les entitats col·laboradores reconegudes en la formació del professorat.  
d) La direcció superior, ordenació i gestió dels centres de formació, innovació i recursos educatius (CEFIRE) de la Comunitat Valenciana.  
  
e) L'elaboració i coordinació de publicacions de materials de formació del professorat i de suport a la docència.  
f) Coordinar la participació dels CEFIRE en programes educatius nacionals i europeus.  
g) La planificació i gestió de la formació de la fase de pràctiques que establix la disposició addicional dotzena de la Llei orgànica 2/2006, de 3 de maig, d'educació.  
h) La planificació i gestió del curs de formació sobre el desenvolupament de la funció directiva establit en l'article 134.1.c de la Llei orgànica 2/2006, de 3 de maig, d'educació, així com els corresponents cursos d'actuació de competències directives.  
3. Al Servei de Registre i Acreditació Docent li corresponen les funcions següents:  
a) La gestió de l'acreditació, l'homologació i el reconeixement de les accions de formació del professorat i l'anotació en el Registre de Formació Permanent del Professorat.  
b) L'acreditació del professorat per a l'accés a la funció directiva dels centres docents no universitaris.  
c) La gestió i l'acreditació del professorat en la competència digital docent.  
d) La coordinació de l'estructura i desenvolupament de l'expedient docent electrònic normalitzat.  
e) L'anàlisi, l'elaboració d'informes i la confecció d'estadístiques sobre les dades incloses en els registres de formació del professorat.  
  
f) La planificació, la gestió i la coordinació amb les universitats de la formació inicial del professorat, del màster de Secundària i de la Formació Professional.  
g) El reconeixement d'entitats col·laboradores en la formació del professorat.  
h) L'organització de l'autorització del pràcticum dels estudis universitaris que habiliten per a l'exercici de la professió docent en els centres docents no universitaris de la Comunitat en col·laboració amb les universitats, i el reconeixement de la funció de tutorització del professorat de nivells no universitaris.  
i) La gestió de convenis per al desenvolupament de programes de suport als centres educatius en matèria de formació permanent del professorat.  
j) La gestió del registre de titulacions i habilitacions per a l'exercici de la funció docent, com també altres titulacions oficials.  
  
  
Secció 3a.   
Unitats administratives de la Direcció General de Centres Docents  
  
  
Article 9. Direcció General de Centres Docents  
A la Direcció General de Centres Docents li corresponen les funcions previstes en l'article 70 de la Llei del Consell en matèria de centres docents i serveis educatius; tot això, referit a Educació Infantil, Educació Primària, Educació Secundària Obligatòria, Batxillerat, Educació a Distància, Educació de Persones Adultes i Ensenyaments de Règim Especial, així com la planificació educativa ordinària, i d'esta depenen les unitats administratives següents:  
a) Subdirecció General de Planificació Educativa i Centres Privats i Concertats.  
b) Subdirecció General de Centres Docents.  
  
Article 10. Subdirecció General de Planificació Educativa i Centres Privats i Concertats  
1. A la Subdirecció General de Planificació Educativa i Centres Privats i Concertats li correspon planificar, dirigir, controlar, coordinar i supervisar l'activitat dels serveis sota la seua dependència que s'indiquen a continuació:  
a) Servei d'Autoritzacions de Centres Privats i Concerts Educatius.  
  
b) Servei de Finançament de Centres Concertats.  
c) Servei de Planificació Educativa.  
2. Al Servei d'Autoritzacions de Centres Privats i Concerts Educatius li corresponen les funcions següents:  
a) Tramitar, gestionar i proposar la resolució dels assumptes jurídics i administratius dels centres docents no universitaris privats.  
b) Tramitar, gestionar i proposar la resolució d'autorització, de modificació i d'extinció dels centres privats no universitaris, així com de la creació, modificació i extinció dels centres públics que no són titularitat de la Generalitat i dels ensenyaments que impartisquen.  
c) Elaborar les propostes de concert educatiu en el marc de la programació de l'oferta educativa en col·laboració amb el Servei de Planificació Educativa i amb el Servei d'Ordenació i Planificació de la Formació Professional.  
d) Elaborar estudis i propostes de normativa reguladora dels centres docents privats.  
3. Al Servei de Finançament de Centres Concertats li corresponen les funcions següents:  
a) Dur a terme la gestió i l'execució econòmica conduent al compliment de les obligacions derivades dels concerts educatius.  
  
b) Definir les plantilles docents dels centres privats concertats, vinculades al concert que en cada moment tinguen subscrit.  
c) Dirigir, coordinar i supervisar el pagament al professorat dels centres privats concertats en aplicació de la normativa vigent.  
d) Tramitar els recursos administratius derivats del finançament dels concerts educatius.  
e) Coordinar i executar les funcions que en matèria de convenis i subvencions de centres privats concertats corresponen a la Subdirecció.  
  
f) Dur a terme la interlocució amb les organitzacions empresarials i sindicals del sector privat concertat en l'àmbit funcional de la Direcció General de Centres Docents.  
4. Al Servei de Planificació Educativa li corresponen les funcions següents:  
a) Realitzar estudis de planificació educativa i de creació, modificació i transformació de centres docents públics.  
b) Elaborar la proposta de planificació de la xarxa de centres docents públics i col·laborar amb el servei competent en matèria d'infraestructures educatives en la programació d'obres dels centres indicats.  
c) Elevar propostes de distribució territorial de l'oferta d'unitats i grups de les diferents etapes educatives no universitàries en el cas dels centres públics, en col·laboració amb els serveis competents en matèria de formació professional i ensenyaments de règim especial.  
  
d) Realitzar estudis i proposar la resolució de l'adscripció de centres públics i de les sol·licituds d'adscripció de centres privats concertats a altres centres, a l'efecte d'escolarització de l'alumnat. En els casos en què siga procedent, en col·laboració amb el servei competent en matèria de centres concertats i privats.  
e) Elaborar estudis sobre necessitats d'escolarització, en col·laboració amb el servei competent en matèria de centres concertats i privats.  
  
f) Coordinar l'oferta educativa de cada curs escolar i gestionar i dirigir els processos d'admissió de l'alumnat en els centres sostinguts amb fons públics, en els termes previstos en la normativa que resulte aplicable.  
g) Elaborar propostes d'autorització per a la implantació, trasllat i supressió d'ensenyaments en centres docents públics.  
  
Article 11. Subdirecció General de Centres Docents  
1. A la Subdirecció General de Centres Docents li correspon planificar, dirigir, controlar, coordinar i supervisar l'activitat dels serveis sota la seua dependència, els quals s'indiquen a continuació:  
a) Servei de Règim Econòmic i Administratiu de Centres Públics.  
  
b) Servei d'Organització i Funcionament de Serveis Complementaris.  
c) Servei de Títols, Programes de Gratuïtat i Ajudes a l'Estudi.  
d) Servei d'Ordenació i Gestió dels Ensenyaments de Règim Especial.  
Les funcions que s'atribuïxen a estes unitats administratives corresponen als centres d'ensenyament no universitari.  
2. Al Servei de Règim Econòmic i Administratiu de Centres Públics li corresponen les funcions següents:  
a) La proposta de creació, supressió i modificació de centres docents públics i la implantació d'ensenyaments en estos centres.  
b) La tramitació, gestió i proposta de resolució dels assumptes jurídics i administratius dels centres docents públics no universitaris.  
  
c) La gestió i actualització del Registre de centres docents.  
d) L'elaboració d'estudis i propostes de normativa economicoadministrativa dels centres docents públics.  
e) La gestió dels gastos de funcionament dels centres docents públics.  
f) La proposta de contractació de serveis i subministraments per al funcionament dels centres docents públics no universitaris, així com el seguiment de la seua execució.  
g) El control de la facturació dels treballs i serveis prestats de conformitat i la proposta, si és el cas, de l'ordenació de pagament.  
h) La gestió de l'equipament dels centres docents públics.  
i) La coordinació de l'elaboració de la normativa reguladora dels processos d'admissió.  
j) La gestió de l'educació a distància en coordinació amb la Direcció General de Personal Docent.  
k) L'elaboració de la proposta del calendari escolar anual i les seues modificacions.  
3. Al Servei d'Organització i Funcionament de Serveis Complementaris li corresponen les funcions següents:  
a) Dissenyar i gestionar els serveis complementaris de menjador i transport escolar, mitjançant l'elaboració d'estudis i propostes de normativa relativa a l'organització i funcionament dels serveis complementaris dels centres docents públics.  
b) La proposta per a la contractació dels serveis de menjador i transport escolar.  
c) L'elaboració d'instruccions relatives a la gestió econòmica i el funcionament del servei de menjador escolar en centres docents públics.  
  
d) El seguiment, el control i la tramitació del pagament dels contractes del servei de menjador i transport escolar.  
e) La gestió i la tramitació del pagament de les ajudes individuals de transport escolar i ajudes de menjador escolar.  
4. Al Servei de Títols, Programes de Gratuïtat i Ajudes a l'Estudi li corresponen les funcions següents:  
a) La tramitació de l'expedició dels títols acadèmics no universitaris i de certificats de superació dels diferents nivells d'ensenyaments d'idiomes la competència dels quals corresponga a la Conselleria d'Educació, Universitats i Ocupació.  
b) La gestió del registre de títols acadèmics no universitaris i de certificats de superació dels diferents nivells d'ensenyaments d'idiomes la competència dels quals corresponga a la Conselleria d'Educació, Universitats i Ocupació.  
c) La gestió de beques i ajudes a l'estudi corresponents a l'alumnat que cursa estudis en centres docents no universitaris.  
d) La gestió d'ajudes i de subvencions que corresponguen a l'àmbit funcional del centre directiu i que no corresponguen a altres serveis.  
  
e) La tramitació de les subvencions competència del departament destinades al finançament del primer cicle d'Educació Infantil.  
f) La gestió del programa de gratuïtat de llibres de text destinats als centres sostinguts amb fons públics.  
5. Al Servei d'Ordenació i Gestió dels Ensenyaments de Règim Especial li corresponen les funcions següents:  
a) L'ordenació acadèmica i la gestió dels ensenyaments d'idiomes, artístics i esportius que no corresponguen a altres òrgans.  
b) Proposar la compra dels materials i equipaments necessaris per al desenvolupament dels ensenyaments de règim especial.  
c) Convocar tant premis autonòmics de música i dansa com premis extraordinaris al rendiment acadèmic en els ensenyaments esportius i artístics.  
d) Fomentar, impulsar i promoure els ensenyaments de règim especial, així com totes les funcions i atribucions que corresponguen o se'ls encomanen.  
e) Elaborar l'ordenació i gestió de les escoles d'ensenyaments no formals de música i arts escèniques.  
f) Gestionar les ajudes als ensenyaments artístics no formals de Música i d'Arts Escèniques, així com les referides als conservatoris municipals i centres autoritzats d'ensenyaments artístics.  
g) Crear i mantindre actualitzat el fitxer general de centres que impartixen ensenyaments de règim especial.  
h) L'elaboració i implantació dels currículums de la Comunitat Valenciana dels ensenyaments de règim especial.  
i) La proposta de resolució d'equivalències d'estudis, als efectes acadèmics i professionals, entre anteriors ordenacions del sistema educatiu i l'ordenació vigent, així com entre plans d'estudi de les diferents comunitats autònomes respecte dels ensenyaments de règim especial.  
  
j) Col·laborar en l'avaluació de la qualitat dels ensenyaments de règim especial en l'àmbit territorial de la Comunitat Valenciana.  
k) Gestionar les proves unificades de certificació dels ensenyaments d'idiomes, el pla integral d'aprenentatge de llengües per al professorat (PIALP) i les proves homologades de certificació de nivell d'idiomes per als centres d'Educació Secundària i de Formació de Persones Adultes.  
l) Gestionar les proves d'accés als ensenyaments esportius, de Música i Dansa, i d'Arts Plàstiques i Disseny.  
m) Elaborar el mapa de centres de la Comunitat Valenciana que impartixen ensenyaments de règim especial.  
n) Gestionar convenis d'ensenyaments de règim especial amb altres entitats o administracions.  
  
  
Secció 4a.  
Unitats administratives de la Direcció General d'Ordenació Educativa i Política Lingüística  
  
Article 12. Direcció General d'Ordenació Educativa i Política Lingüística  
A la Direcció General d'Ordenació Educativa i Política Lingüística li corresponen les funcions previstes en l'article 70 de la Llei del Consell en matèria d'ordenació acadèmica i la proposta de mesures, iniciatives i actuacions per a la millora de la qualitat de l'educació. Així mateix, en matèria de política lingüística, la traducció i correcció de textos i la gestió del multilingüisme en l'àmbit dels ensenyaments no universitaris. D'esta depenen les unitats administratives següents:  
  
a) Subdirecció General d'Ordenació.  
b) Subdirecció General de Política Lingüística.  
  
Article 13. Subdirecció General d'Ordenació  
1. A la Subdirecció General d'Ordenació li correspon planificar, dirigir, controlar, coordinar i supervisar l'activitat dels serveis sota la seua dependència, els quals s'indiquen a continuació:  
a) Servei d'Ordenació Acadèmica.  
b) Servei d'Educació Plurilingüe.  
2. Al Servei d'Ordenació Acadèmica li corresponen les funcions següents:  
a) Proposar l'ordenació acadèmica d'Educació Infantil, Educació Primària, Educació Secundària Obligatòria, Batxillerat i Formació de Persones Adultes.  
b) Elaborar els currículums oficials corresponents als ensenyaments indicats en l'apartat anterior, com també l'establiment de criteris i d'orientacions per a la impartició als centres docents, a fi de fomentar l'autonomia pedagògica.  
c) Proposar la resolució d'equivalències d'estudis, a efectes acadèmics i professionals, entre anteriors ordenacions del sistema educatiu i l'ordenació vigent, i col·laborar amb l'alta inspecció en la tramitació d'equivalències d'estudis cursats per ciutadans d'altres països de la Unió Europea.  
d) Proposar la convocatòria de premis extraordinaris al rendiment acadèmic en aquells ensenyaments l'ordenació dels quals correspon a este servei.  
e) Estudiar, proposar o col·laborar amb la Direcció General de Personal Docent per a establir les condicions tecnicopedagògiques que ha de reunir el personal docent.  
f) Proposar resolucions individualitzades de situacions acadèmiques de l'alumnat.  
g) Proposar la regulació acadèmica i organitzativa dels processos d'ensenyament-aprenentatge.  
h) Gestionar i realitzar la proposta de resolució de les acreditacions i els reconeixements del personal tècnic superior d'Educació Infantil, excepte en aquells aspectes que siguen atribuïts a la conselleria amb competències en matèria de funció pública.  
i) Gestionar i realitzar la proposta de resolució de les sol·licituds d'idoneïtat i titulació del professorat d'Educació Infantil, Primària, Secundària Obligatòria, Batxillerat i Persones Adultes dels centres privats.  
j) Gestionar i organitzar proves d'Educació Secundària Obligatòria i de Batxillerat per a persones majors de díhuit anys i de vint anys per a l'obtenció, respectivament, del títol de Graduat d'Educació Secundària i del títol de Batxillerat.  
k) Efectuar l'anàlisi dels indicadors vinculats a l'estadística educativa no universitària.  
3. Al Servei d'Educació Plurilingüe li corresponen les funcions següents:  
a) Promocionar el plurilingüisme i la interculturalitat en l'àmbit de l'educació no universitària, en coordinació amb el servei competent en matèria de programes europeus.  
b) Realitzar l'estudi, la proposta i l'execució dels plans d'actuació per a garantir la plena efectivitat de la cooficialitat del valencià en el sistema educatiu de la Comunitat Valenciana.  
c) Dissenyar programes d'educació plurilingüe i promocionar-los entre els centres docents.  
d) Realitzar el seguiment estadístic de l'alumnat d'educació plurilingüe i de l'aplicació dels programes d'educació plurilingüe en els centres docents.  
e) Coordinar, amb el Servei d'Ordenació Acadèmica, l'elaboració de la normativa relativa a plurilingüisme a la Comunitat Valenciana.  
  
f) Elaborar, coordinar i promoure publicacions de materials didàctics i de suport al plurilingüisme.  
g) Promoure actuacions que contribuïsquen a la normalització lingüística del valencià en els centres educatius, en el marc de la normativa vigent.  
h) Proposar i coordinar els plans de treball del personal assessor tècnic docent en matèria d'educació plurilingüe.  
i) Gestionar i realitzar la proposta de resolució de les exempcions de l'assignatura de valencià.  
  
Article 14. Subdirecció General de Política Lingüística  
1. A la Subdirecció General de Política Lingüística li correspon planificar, dirigir, controlar, coordinar i supervisar l'activitat dels serveis sota la seua dependència, els quals s'indiquen a continuació:  
a) Servei d'Ús, Promoció i Programes Europeus.  
b) Servei de Formació i Acreditació del Valencià.  
c) Servei de Traducció i Assessorament Lingüístic.  
2. El Servei d'Ús, Promoció i Programes Europeus té assignades les funcions següents:  
a) Fomentar i promoure l'ús del valencià.  
b) Promoure campanyes de sensibilització lingüística i altres actuacions per al foment del valencià.  
c) Gestionar la concessió d'ajudes i subvencions per a la promoció de l'ús del valencià.  
d) Coordinar activitats relacionades amb la promoció del valencià realitzades en col·laboració amb altres institucions i administracions.  
  
e) Gestionar els convenis de col·laboració amb entitats públiques i privades per a la promoció de l'ús del valencià.  
f) Promoure l'oferta de productes i serveis en valencià.  
g) Coordinar les relacions amb les entitats de diferents àmbits per a la promoció de l'ús del valencià.  
h) Difondre, impulsar i promocionar els programes europeus amb l'objectiu d'internacionalitzar els centres educatius de la Comunitat Valenciana.  
i) Coordinar-se amb els departaments implicats en el desenvolupament de projectes emmarcats dins dels programes europeus.  
j) Assessorar els centres docents dependents de la conselleria competent en matèria d'educació, en col·laboració amb el personal assessor tècnic docent en matèria d'educació plurilingüe, respecte als programes europeus educatius en l'ensenyament no universitari, exceptuant-ne la Formació Professional.  
k) Coordinar-se en matèria de formació en programes europeus amb el servei encarregat de la formació del professorat.  
l) Qualsevol altra funció de naturalesa anàloga que se li encomane.  
3. El Servei de Formació i Acreditació del Valencià té assignades les funcions següents:  
a) Promoure l'ensenyament del valencià en la població adulta.  
b) Donar suport tècnic i administratiu a la Junta Qualificadora de Coneixements de Valencià per a la gestió i realització de les proves per a l'obtenció dels certificats administratius de coneixements de valencià i gestionar-ne l'expedició, homologació i validació, així com la formació del personal examinador.  
c) Realitzar, dirigir i coordinar cursos i activitats per a la millora de coneixements del valencià, amb especial atenció al personal de les diferents administracions públiques.  
d) Certificar i registrar els cursos de formació acreditativa per a lingüistes que organitze el sector públic instrumental i que coordine i supervise l'òrgan amb competències en política lingüística.  
e) Preparar i divulgar materials que faciliten el coneixement i l'ús del valencià, especialment aquells que utilitzen les tecnologies de la informació i la comunicació i els mètodes d'autoaprenentatge.  
f) Organitzar jornades, seminaris, congressos.  
g) Qualsevol altra funció de naturalesa anàloga que se li encomane.  
4. El Servei de Traducció i Assessorament Lingüístic té assignades les funcions següents:  
a) Dirigir i coordinar la gestió de l'acompanyament lingüístic i de la traducció i correcció de textos oficials de la Generalitat i d'altres organismes.  
b) Impulsar i coordinar la col·laboració per al foment i la promoció del valencià mitjançant la subscripció de convenis i la realització d'activitats formatives.  
c) Impulsar i difondre els recursos lingüístics en valencià.  
d) Col·laborar amb l'Acadèmia Valenciana de la Llengua en la promoció i el seguiment de la normativa del valencià.  
e) Assessorar el personal de la Generalitat en qüestions lingüístiques d'acord amb la normativa de l'Acadèmia Valenciana de la Llengua i els criteris lingüístics de l'Administració de la Generalitat.  
f) Col·laborar amb els organismes corresponents per a coordinar i supervisar les proves per a l'habilitació professional per a la traducció i la interpretació jurada d'altres llengües al valencià i viceversa.  
g) Qualsevol altra funció de naturalesa anàloga que se li encarregue.  
  
  
Secció 5a  
Unitats administratives de la Direcció General d'Innovació i Inclusió Educativa  
  
Article 15. Direcció General d'Innovació i Inclusió Educativa  
A la Direcció General d'Innovació i Inclusió Educativa li corresponen les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, en matèria d'innovació i inclusió educatives i l'avaluació general del sistema educatiu quant als ensenyaments no universitaris, així com l'anàlisi dels seus resultats. D'esta depenen les unitats administratives següents:  
  
a) Subdirecció General d'Innovació i Qualitat Educativa.  
b) Subdirecció General d'Inclusió Educativa.  
  
Article 16. Subdirecció General d'Innovació i Qualitat Educativa  
1. La Subdirecció General d'Innovació i Qualitat Educativa té com a funcions dirigir, planificar, coordinar i supervisar l'activitat dels serveis següents:  
a) Servei d'Innovació Educativa.  
b) Servei d'Avaluació i Qualitat Educativa.  
2. Al Servei d'Innovació Educativa li corresponen les funcions següents:  
a) Proposar, dissenyar, coordinar i executar programes, projectes i qualsevol tipus d'actuació que tinga com a finalitat la innovació curricular, metodològica, didàctica i organitzativa als centres docents i que implique els diferents agents de la comunitat escolar.  
b) Assessorar i promoure la implementació de pràctiques innovadores proposades pels centres educatius, així com també per grups de docents constituïts com a equips d'investigació, amb la finalitat d'avaluar i difondre pràctiques transferibles.  
c) Promoure i desenvolupar programes i accions dirigides a la dinamització de les biblioteques escolars i el foment de la lectura mitjançant el suport tècnic i didàctic en els centres educatius, en col·laboració amb altres serveis.  
d) Participar en programes educatius de la Unió Europea corresponents als ensenyaments no professionalitzats.  
e) Fomentar la participació dels diferents sectors de la comunitat escolar en la vida dels centres docents i en els òrgans de participació municipals i de districte.  
f) Realitzar propostes d'autorització dels programes d'innovació per a la posada en marxa d'espais d'innovació, com ara aules didàctiques o qualsevol altre tipus d'espai destinat a eixe fi, així com coordinar el seu funcionament i avaluació.  
g) Fomentar la creació de xarxes entre centres innovadors que afavorisquen l'intercanvi d'experiències i el treball col·laboratiu. Reconéixer les accions dutes a terme per estos centres a través de l'organització de jornades i convocatòries d'excel·lència.  
h) Promoure l'ús de noves tecnologies, aplicacions i equipaments que puguen utilitzar-se com a instruments facilitadors de la gestió de la innovació educativa en els centres, així com impulsar el desenvolupament de les competències necessàries per a l'aprenentatge al llarg de la vida.  
i) Desenvolupar, en coordinació amb la Subdirecció General de Formació del Professorat, programes que tinguen com a fi la implantació d'aules transformadores en els centres educatius, entesos com a espais afavoridors del treball amb metodologies actives d'ensenyament i aprenentatge competencial.  
j) Dissenyar i coordinar projectes que faciliten el coneixement i la relació amb l'entorn i els agents socials per part de l'alumnat dels centres educatius, amb especial atenció a les seues característiques, història, costums i valors culturals propis.  
k) Promoure la implicació i coordinar la col·laboració d'entitats sense ànim de lucre i organismes públics d'àmbit local, autonòmic i estatal amb la finalitat d'establir sinergies per a la millora de la innovació educativa a través de la participació social i la difusió de les diferents actuacions que es desenvolupen.  
3. Al Servei d'Avaluació i Qualitat Educativa li corresponen les funcions següents:  
a) Proposar, dissenyar i executar accions d'avaluació del sistema educatiu de la Comunitat Valenciana.  
b) Difondre el procés d'elaboració de les accions d'avaluació i fomentar el seu ús per a la millora de la qualitat de l'ensenyament.  
c) Elaborar informes de les dades recopilades mitjançant les accions d'avaluació del sistema educatiu, així com dels publicats per altres organismes nacionals i internacionals.  
d) Avaluar les experiències educatives que es realitzen en els centres educatius en coordinació amb el Servei d'Innovació Educativa i altres serveis.  
e) Dissenyar, actualitzar, aplicar i difondre el sistema valencià d'indicadors educatius.  
f) Col·laborar, elaborar materials, gestionar la qualitat i coordinar els diferents estudis i avaluacions impulsats per l'Institut Nacional d'Avaluació Educativa (INAE).  
g) Elaborar informes tecnicopedagògics que altres serveis de la Conselleria d'Educació, Universitats i Ocupació demanen.  
h) Conéixer i analitzar les investigacions i experiències educatives en avaluació, nacionals i internacionals, per a la millora del sistema educatiu de la Comunitat Valenciana.  
i) Proposar, dissenyar i executar accions per a la implantació de sistemes de gestió en els centres docents, així com el reconeixement d'estos i de qualsevol tipus de mesura que conduïsca a la millora contínua i a la promoció dels principis de qualitat i excel·lència en el sistema educatiu.  
j) Gestionar i participar en programes educatius de la Unió Europea promovent la dimensió europea de l'educació.  
k) Promoure l'elaboració de plans de millora en els centres educatius i fer un seguiment de la seua aplicació i dels resultats obtinguts. Així mateix, proposar l'assignació de recursos als centres per a aplicar els plans de millora, que inclouen les diferents mesures de compensació educativa.  
l) Gestionar els marcs de col·laboració amb altres administracions i entitats públiques o privades, tant educatives com econòmiques i socials, per a l'adopció i l'elaboració de projectes per a la millora de la qualitat educativa.  
m) Establir el procés d'elaboració i producció de l'estadística educativa no universitària, així com definir, dirigir i coordinar els agents que intervenen i els mitjans tècnics que calga utilitzar.  
n) Efectuar l'anàlisi dels indicadors vinculats a l'estadística educativa no universitària.  
  
Article 17. Subdirecció General d'Inclusió Educativa  
1. La Subdirecció General d'Inclusió Educativa té com a funcions dirigir, planificar, coordinar i supervisar l'activitat dels serveis següents:  
  
a) Servei d'Inclusió Educativa.  
b) Servei de Personal no Docent d'Atenció Educativa.  
2. Al Servei d'Inclusió Educativa li corresponen les funcions següents:  
a) Elaborar els criteris pedagògics i d'organització per a la implementació del model d'escola inclusiva i proposar la regulació de les mesures de resposta educativa d'accés, participació i aprenentatge que garantisquen la inclusió de l'alumnat de tots els nivells i etapes educatives dels ensenyaments no universitaris.  
b) Proposar criteris, procediments i models per a efectuar l'anàlisi de factors que afavorixen o dificulten la inclusió en els centres educatius.  
c) Proposar l'ordenació i l'estructura de l'orientació educativa i professional dels centres educatius de titularitat de la Generalitat, així com dissenyar plans i programes relatius a l'orientació educativa i professional i l'acció tutorial, coherents amb el model d'educació inclusiva.  
  
d) Proposar i desenvolupar criteris i procediments per a l'escolarització tant de l'alumnat amb necessitats específiques de suport educatiu com de l'alumnat amb necessitats de compensació de desigualtats, si és el cas.  
e) Regular el procediment d'avaluació sociopsicopedagògica i proposar models d'informes i de plans d'actuació personalitzats.  
f) Proposar l'organització i el funcionament dels centres específics d'educació especial, dels centres educatius ordinaris especialitzats i de les unitats específiques dels centres ordinaris de titularitat de la Generalitat.  
g) Proposar l'habilitació, modificació o supressió d'unitats específiques en centres ordinaris públics, així com l'emissió d'informes sobre la creació, modificació i supressió d'unitats específiques i unitats de suport a la inclusió en els centres privats concertats.  
h) Proposar la provisió de personal especialitzat de suport per a l'atenció de l'alumnat amb necessitats específiques de suport educatiu escolaritzat en centres d'ensenyament no universitari de titularitat de la Generalitat.  
i) Elaborar propostes d'autorització per a la dotació de personal de suport a la inclusió en centres sostinguts amb fons públics.  
j) Elaborar les especificacions tècniques dels productes individuals de suport i del material modulat, destinats a l'atenció de l'alumnat amb necessitats específiques de suport educatiu, així com proposar la provisió i gestionar el procediment.  
k) Proposar la regulació dels plans d'igualtat i convivència dels centres educatius sostinguts amb fons públics.  
l) Coordinar tant els plans de prevenció de la violència, la promoció de la igualtat i la convivència, com les actuacions de les unitats especialitzades d'assessorament, atenció i intervenció, i gestionar les situacions d'emergència que alteren greument la convivència en els centres educatius.  
m) Proposar, dissenyar, promoure i implementar accions de promoció de la igualtat de gènere i la igualtat en la diversitat, així com d'accions preventives i d'intervenció davant de qualsevol tipus de violència de gènere i aquelles que garantisquen el desenvolupament de la diversitat sexual, familiar i de gènere en l'àmbit educatiu.  
n) Proposar, dissenyar i coordinar accions per a la promoció del benestar emocional de l'alumnat en tots els nivells i etapes de l'ensenyament no universitari en coordinació amb les conselleries competents en matèria de sanitat i serveis socials.  
o) Proposar, dissenyar, promoure i implementar programes d'educació sexual en tots els nivells i etapes dels ensenyaments no universitaris.  
  
p) Dissenyar, promoure, implementar i coordinar accions, plans, programes, recursos i serveis basats en models sociocomunitaris i sistèmics d'intervenció, i regular la participació dels agents socials de l'entorn.  
q) Proposar la regulació de l'organització i el funcionament dels centres educatius de caràcter singular situats en zones socialment o culturalment desfavorides i proposar mesures educatives i organitzatives per a la compensació de les desigualtats.  
r) Proposar la regulació dels plans d'absentisme, el funcionament del sistema de control de l'absentisme escolar i coordinar les actuacions necessàries amb altres entitats i organismes públics implicats.  
  
s) Regular i autoritzar l'organització i el funcionament de les unitats educatives terapèutiques, així com proposar la provisió de personal.  
  
t) Proposar l'organització, el funcionament i l'autorització de l'atenció educativa domiciliària i hospitalària.  
3. Al Servei de Personal no Docent d'Atenció Educativa li corresponen les funcions següents:  
a) Proposar la creació, modificació o supressió, així com la provisió dels llocs de treball del personal no docent d'atenció educativa.  
  
b) Elaborar informes i propostes d'assumptes relatius a situacions administratives, sol·licituds de compatibilitat, reducció de jornada, permisos i llicències del personal no docent d'atenció educativa.  
c) Tramitar les indemnitzacions per raó del servei.  
d) Realitzar la proposta, gestió i execució en relació amb el règim jurídic d'aplicació al personal no docent d'atenció educativa en centres educatius, en concret, personal educador d'Educació Especial i d'Educació Infantil, fisioterapeutes i personal tècnic de gestió en interpretació de llengua de signes, personal educador social, personal terapeuta ocupacional i personal treballador social, així com altre personal no docent destinat al suport de la inclusió educativa, excepte en aquells aspectes que siguen atribuïts a la conselleria amb competències en matèria de funció pública.  
e) Gestionar, actualitzar i mantindre l'arxivament d'expedients del personal no docent d'atenció educativa gestionat pel servei.  
f) Proposar els requisits específics que ha de reunir el personal no docent d'atenció educativa que intervé en els centres educatius d'ensenyaments no universitaris, atés l'alumnat amb necessitats específiques de suport educatiu.  
g) Proposar l'elaboració d'instruccions relatives a les condicions laborals del personal no docent d'atenció educativa en els centres educatius de titularitat de la Generalitat.  
h) Emetre informes sobre els recursos interposats en matèria de personal no docent d'atenció educativa.  
i) Tramitar i gestionar els expedients disciplinaris del personal no docent d'atenció educativa.  
j) Gestionar els procediments de provisió de llocs de treball en els centres educatius corresponents al personal no docent d'atenció educativa que estiguen delegats a esta conselleria per la conselleria amb competències en matèria de funció pública.  
  
  
Secció 6a  
Unitats administratives de la Direcció General de Formació Professional   
   
Article 18. Direcció General de Formació Professional  
A la Direcció General de Formació Professional li corresponen les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, en matèria de formació professional en tots els seus àmbits, en coordinació amb els centres directius i entitats que impartisquen Formació Professional contínua i ocupacional, i d'esta depenen les unitats administratives següents:  
a) Subdirecció General de Formació Professional.  
b) Subdirecció General d'Orientació i Qualificació Professional i de l'Institut Valencià de Qualificacions Professionals.  
  
Article 19. Subdirecció General de Formació Professional  
1. La Subdirecció General de Formació Professional té com a funcions dirigir, planificar, coordinar i supervisar l'activitat dels serveis següents:  
a) Servei d'Ordenació i Planificació de la Formació Professional.  
  
b) Servei d'Innovació i Fons Europeus de Formació Professional.  
  
2. Al Servei d'Ordenació i Planificació de la Formació Professional li corresponen les funcions següents:  
a) Elaborar els currículums de la Comunitat Valenciana dels títols de Formació Professional, establir els criteris i les orientacions per al seu desenvolupament i aplicació, i determinar el perfil del professorat especialista de Formació Professional.  
b) Proposar l'ordenació i gestionar els ensenyaments i currículums de la Formació Professional en tots els nivells, així com en els cursos d'especialització i en els ensenyaments que donen resposta a col·lectius singulars als quals s'ha de facilitar eixida laboral des de la Formació Professional, incloent-hi la formació en empreses o entitats i la Formació Professional Dual, i fomentar l'autonomia pedagògica dels centres.  
  
c) Gestionar la implantació i avaluar el sistema d'indicadors de millora i gestió del sistema de Formació Professional, així com la millora en els centres que impartixen Formació Professional en tots els seus vessants.  
d) Recopilar informació i assessorar en la determinació i adequació dels espais docents destinats a la Formació Professional.  
e) Modular els equipaments dels diferents cicles formatius i promoure l'elaboració de materials didàctics destinats als cicles formatius de Formació Professional, la confecció del catàleg corresponent, així com proposar la compra dels materials i equipament necessaris per als centres que impartixen Formació Professional.  
f) Determinar i implantar programes d'igualtat de gènere i d'inclusió educativa en l'àmbit dels cicles formatius del Sistema de Formació Professional  
g) Gestionar les diferents ajudes, subvencions i convenis promoguts per la Direcció General de Formació Professional.  
h) Crear i mantindre actualitzat el fitxer general de centres de Formació Professional.  
i) Analitzar i implantar el mapa de centres que impartixen Formació Professional a la Comunitat Valenciana, adaptant-lo al teixit productiu i les necessitats sociolaborals.  
j) Estudiar, proposar i col·laborar amb la Direcció General de Personal Docent per a establir les condicions psicopedagògiques que ha de reunir el personal docent.  
3. Al Servei d'Innovació i Fons Europeus de Formació Professional li corresponen les funcions següents:  
a) Gestionar els processos de control, verificació administrativa i certificació davant dels organismes cofinançadors dels programes relacionats amb la Formació Professional.  
b) Fomentar, gestionar i organitzar accions de promoció i competicions de Formació Professional amb la finalitat de fer visibles els models professionals i les seues eixides laborals, en congressos, fires específiques, seminaris i setmanes de Formació Professional.  
c) Impulsar, promoure i desenvolupar el programa de la cultura innovadora en tots els centres que impartixen Formació Professional, per a adaptar-se millor als objectius de la UE 2030 i als reptes del teixit productiu: innovació tecnològica, transició digital, transició energètica, sostenibilitat, habilitats interpersonals, emprenedoria, plurilingüisme, integració sociolaboral, metodologies actives d'ensenyament i aprenentatge i flexibilització curricular.  
d) Dinamitzar programes europeus i internacionals en els centres educatius i del professorat, amb la finalitat de millorar el model de Formació Professional i crear sinergies entre els diferents models d'ensenyament.  
e) Promoure el desenvolupament de projectes d'innovació aplicada entre centres que impartixen Formació Professional i empreses de diferents sectors productius, sense perjuí de les competències que en esta matèria puguen correspondre a altres departaments o òrgans.  
  
Article 20. Subdirecció General d'Orientació i Qualificació Professional i de l'Institut Valencià de Qualificacions Professionals  
La Subdirecció General d'Orientació i Qualificació Professional i de l'Institut Valencià de Qualificacions Professionals té com a funcions dirigir, planificar, coordinar i supervisar l'activitat dels serveis següents:  
a) Servei de l'Institut Valencià de Qualificacions Professionals (IVQP).  
b) Servei d'Orientació Professional.  
2. Al Servei de l'Institut Valencià de Qualificacions Professionals (IVQP) li corresponen les funcions següents:  
a) Col·laborar amb l'Institut Nacional de les Qualificacions en l'estudi d'estes qualificacions, en el seu àmbit territorial, amb especial atenció als aspectes qualitatius, en la definició de l'estructura del Sistema Nacional de Qualificacions o en el seu equivalent en el futur Catàleg nacional d'estàndards professionals, així com en la identificació i determinació de les qualificacions que puguen formar-ne part.  
  
b) Gestionar, en l'àmbit de la Comunitat Valenciana, el procediment d'assessorament, avaluació i acreditació de les competències professionals adquirides a través de l'experiència laboral i aprenentatges no formals i definir el model d'orientació vocacional.  
c) Promoure la participació i la investigació sobre les qualificacions professionals i la seua evolució.  
d) Col·laborar amb l'anàlisi dels criteris que permeten definir la competència professional de les diferents qualificacions professionals.  
e) Promoure la subscripció d'acords i convenis amb grans empreses i entitats empresarials i socials per al desenvolupament i aplicació de les funcions assignades a l'Institut Valencià de Qualificacions Professionals.  
f) Proposar criteris que permeten homologar els centres i entitats per a avaluar i acreditar les unitats de competència de les diferents qualificacions professionals.  
g) Avaluar la qualitat del sistema de qualificacions professionals i Formació Professional en l'àmbit territorial de la Comunitat Valenciana.  
  
h) Emetre informes i estudis relacionats amb la formació i qualificació professional.  
i) Facilitar la interrelació entre el sistema integrat de qualificació i Formació Professional i el món laboral.  
j) Qualsevol altra funció de naturalesa anàloga que se li encarregue.  
3. Al Servei d'Orientació Professional li corresponen les funcions següents:  
a) Proposar el model d'orientació professional integrat permanent a desenvolupar a la Comunitat Valenciana, en l'àmbit educatiu de la Formació Professional.  
b) Impulsar un sistema integrat d'informació i orientació professional i adoptar les mesures necessàries perquè es divulgue en tots els àmbits socials.  
c) Avaluar el servei d'orientació professional dels centres educatius, definint un marc de qualitat com a part de l'avaluació general del Sistema de Formació Professional a la Comunitat Valenciana.  
  
d) Promoure la creació d'un sistema d'informació actualitzat i dinàmic sobre formació professional i mercat laboral, així com l'ús de plataformes digitals que faciliten l'orientació professional.  
e) Promoure estudis i investigacions sobre la relació de l'orientació professional i les condicions per al creixement del benestar individual i col·lectiu.  
f) Promoure, en col·laboració amb altres administracions, la recollida de dades rellevants i posar-la a la disposició de la població i del Sistema de Formació Professional, per a l'optimització del mapa de serveis.  
g) Desenvolupar mecanismes per a la coordinació amb altres administracions, empreses i entitats de l'entorn, per a crear sinergies que promoguen l'orientació professional de les persones al llarg de la seua vida.  
  
h) Dissenyar i implementar actuacions dirigides específicament a l'orientació professional de persones pertanyents a col·lectius en risc d'exclusió sociolaboral i persones en situació de desavantatge social.  
  
i) Dissenyar i desenvolupar actuacions dirigides a promoure l'esperit emprenedor, la innovació i el compliment dels objectius de desenvolupament sostenible en el futur empresariat i personal treballador, en col·laboració amb el Servei d'Innovació i Fons Europeus de Formació Professional.  
j) Promoure la formació i l'habilitació del col·lectiu de professionals implicat en el servei d'orientació professional dels centres, així com del professorat en general.  
k) Promoure la integració en el currículum, des de l'Educació Primària, de les competències per a la gestió de la carrera professional i les transicions que es donen al llarg de la vida, així com les competències transversals i habilitats blanes que permeten l'adaptació a un entorn sociolaboral canviant.  
l) Col·laborar amb l'IVQF en la gestió de l'orientació inicial i assessorament individualitzat del procediment d'acreditació de competències.  
  
m) Qualsevol altra funció de naturalesa anàloga que se li encarregue.  
  
  
CAPÍTOL II  
Nivell administratiu de la Secretaria Autonòmica d'Universitats  
  
Secció 1a  
De la Secretaria Autonòmica d'Universitats  
  
Article 21. Secretaria Autonòmica d'Universitats  
1. La Secretaria Autonòmica d'Universitats exercix les funcions que se li atribuïxen en l'article 68 de la Llei 5/1983, de 30 de desembre, del Consell, en matèria d'universitats, ciència i investigació.  
2. Depén de la Secretaria Autonòmica d'Universitats la unitat administrativa següent: Servei de Coordinació Economicopressupostària d'Universitats i Ciència.  
3. Al Servei de Coordinació Economicopressupostària d'Universitats i Ciència li correspon l'exercici de les funcions següents:  
  
a) Confeccionar, en coordinació amb els òrgans directius dependents de la Secretaria Autonòmica d'Universitats, la proposta d'avantprojecte de pressupostos, així com gestionar els programes pressupostaris assignats als mencionats òrgans i informar sobre el seu estat d'execució i grau de compliment, tant dels seus objectius com de les seues línies d'actuació.  
b) Prestar assessorament en matèria economicopressupostària i, en particular, implementar les mesures per a l'execució del model de finançament universitari en col·laboració amb les direccions generals d'Universitats i de Ciència i Investigació.  
c) Elaborar i gestionar els programes de finançament del sistema universitari, especialment els de caràcter plurianual, així com altres instruments de finançament i de col·laboració necessaris per al desenvolupament de les finalitats de les universitats públiques.  
d) Avaluar el grau de compliment dels objectius estratègics fixats en la programació plurianual de les universitats i en els programes de política científica i investigació.  
e) Dur a terme els plans de control dels programes de ciència i investigació.  
f) Executar les operacions d'obertura de l'exercici pressupostari i de control i seguiment de les subvencions de caràcter plurianual dels programes de política científica i investigació, així com realitzar les operacions necessàries corresponents.  
g) Realitzar el seguiment dels convenis de col·laboració en matèria d'universitats, ciència i investigació, així com prendre coneixement i nota dels convenis que subscriguen les universitats públiques de la Comunitat Valenciana amb els departaments i entitats públiques o privades dependents de la Generalitat o vinculades a esta.  
h) Aconseguir la informació economicofinancera que les universitats i altres centres d'investigació hagen de subministrar en aplicació de la normativa d'estabilitat pressupostària o altres disposicions i acords de caràcter estatal o autonòmic.  
i) Establir, d'acord amb la legislació, normes i procediments d'elaboració, desenvolupament i execució del pressupost de les universitats competència de la Generalitat, així com per al control dels gastos i ingressos d'aquelles, mitjançant les corresponents tècniques d'auditoria.  
  
j) Proposar, a través de la negociació col·lectiva i en el marc de les bases que fixe l'Estat, els límits màxims del règim retributiu del personal funcionari i laboral de les universitats, així com l'import de les retribucions addicionals lligades als mèrits individuals.  
k) Fer el seguiment i coordinació de les activitats dels ens públics adscrits a la Conselleria que actuen en l'àmbit de les universitats, la ciència i la investigació i, en particular, la gestió economicofinancera que no siga expressament atribuïda a l'Agència Valenciana d'Avaluació i Prospectiva i a l'Institut Superior d'Ensenyances Artístiques de la Comunitat Valenciana, en matèria d'ensenyaments artístics superiors.  
  
l) Gestionar, en coordinació amb el Servei de Regulació Universitària de la Direcció General d'Universitats, els expedients d'autorització dels costos del personal docent i investigador, així com del personal tècnic, de gestió i d'administració i serveis de les universitats públiques.  
  
m) Proposar, en el marc del que es disposa en la legislació bàsica de l'Estat, els mecanismes d'inspecció de les universitats privades i dels centres privats adscrits a universitats públiques.  
n) Qualssevol altres funcions d'anàloga finalitat que li siguen encomanades.  
  
  
Secció 2a  
Unitats administratives de la Direcció General d'Universitats  
  
Article 22. Direcció General d'Universitats  
La Direcció General d'Universitats exercix les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, en matèria de formulació, execució i seguiment de la política universitària i de formació superior; regulació i gestió administrativa de les competències de la Generalitat relatives a universitats, centres, estructures i ensenyaments universitaris; foment i desenvolupament del sistema universitari valencià i impuls de la seua qualitat, competitivitat i internacionalització; promoció de l'accés als estudis superiors; mapa de titulacions del sistema universitari valencià; proposta del model de finançament universitari, dels preus públics i de les taxes acadèmiques universitàries i d'estudis superiors; avaluació i prospectiva, i ensenyaments artístics superiors.  
  
De la Direcció General d'Universitats depén, com a unitat administrativa de nivell superior, la Subdirecció General d'Universitats.  
  
  
Article 23. Subdirecció General d'Universitats  
1. A la Subdirecció General d'Universitats li correspon assessorar i donar suport i assistència tècnica a la persona titular de la Direcció General d'Universitats, coordinar administrativament les relacions amb l'Agència Valenciana d'Avaluació i Prospectiva i l'Institut Superior d'Ensenyances Artístiques de la Comunitat Valenciana, així com planificar, dirigir, controlar, coordinar i supervisar l'activitat dels serveis sota la seua dependència que s'indiquen a continuació:  
a) Servei de Gestió de Beques i Ajudes Universitàries.  
b) Servei de Regulació Universitària.  
2. Al Servei de Gestió de Beques i Ajudes Universitàries li correspon l'exercici de les funcions següents:  
a) Tramitar i gestionar les subvencions i ajudes de concurrència competitiva en matèria d'estudis universitaris i estudis superiors, finançats a càrrec dels pressupostos de la Generalitat, i tramitar les propostes de disposició de fons relatives a les línies d'ajudes i beques als estudis universitaris.  
b) Promoure programes d'ajudes que fomenten l'excel·lència, la mobilitat i l'intercanvi de l'estudiantat.  
c) Administrar els mecanismes d'informació, coordinació i cooperació amb l'Administració general de l'Estat en matèria de beques.  
d) Seguiment, avaluació i justificació dels programes d'ajudes sobre matèria d'estudis universitaris i superiors.  
e) Proposar, impulsar i coordinar accions, programes i projectes d'ajudes en matèria d'estudis universitaris i estudis superiors.  
f) Col·laborar en l'elaboració de projectes normatius, l'elaboració dels plans i programes i de convocatòries d'ajudes i subvencions sobre matèries d'estudis universitaris i estudis superiors.  
g) Impulsar i efectuar el seguiment i tramitació de la normativa relacionada amb els preus públics dels serveis acadèmics universitaris.  
  
h) Impulsar la creació i la implantació de mecanismes i sistemes d'informació, així com eines tecnològiques, que faciliten l'accés de l'estudiantat als serveis en matèria d'ajudes als estudis universitaris i superiors.  
i) Direcció i seguiment dels continguts informatius del portal web en matèria d'estudis universitaris i estudis superiors.  
j) Analitzar i elaborar la proposta de preus públics i taxes per serveis acadèmics i altres drets que legalment s'establisquen per la prestació de serveis acadèmics universitaris i d'estudis superiors.  
  
k) Qualssevol altres funcions d'anàloga finalitat que li siguen encomanades.  
3. Al Servei de Regulació Universitària li correspon l'exercici de les funcions següents:  
a) Tramitar les propostes de creació, supressió, modificació, adscripció i integració, segons corresponga, d'universitats, facultats o escoles i d'aquells altres centres universitaris la creació dels quals no corresponga a les universitats.  
b) Gestionar les propostes de creació i supressió dels centres docents privats d'educació superior que impartisquen ensenyaments no oficials de nivell similar a l'universitari i que no estiguen adscrits a cap universitat pública o privada.  
c) Tramitar la conformitat de la Generalitat Valenciana a les normes d'organització i funcionament de les universitats privades, així com als actes i negocis jurídics que modifiquen la personalitat jurídica o l'estructura d'estos centres universitaris o que impliquen la transmissió o cessió, inter vivos, total o parcial, a títol onerós o gratuït, de la titularitat directa o indirecta que les persones físiques o jurídiques tinguen sobre les universitats privades o de centres universitaris privats adscrits a universitats públiques.  
d) Tramitar les propostes d'autorització, modificació i supressió de titulacions oficials de grau, màster i doctorat.  
e) Coordinar els procediments selectius necessaris per a l'accés a la universitat, així com el procés de preinscripció per a l'accés als centres universitaris.  
f) Ordenar i dotar d'informació el Registre d'universitats, centres i ensenyaments.  
g) Realitzar el seguiment del Sistema Integrat d'Informació Universitària, així com l'elaboració d'informes i documentació estadística.  
  
h) Gestionar i implementar els sistemes d'informació universitària posats a la disposició de les persones usuàries en tot allò referent a l'accés a la universitat i a l'oferta de títols i ensenyaments.  
i) Disposar, en col·laboració amb el Servei de Coordinació Economicopressupostària d'Universitats i Ciència, l'aprovació de les convocatòries de places i les relacions de llocs de treball, i les seues modificacions, del personal docent i investigador i del personal tècnic, de gestió i d'administració i serveis de les universitats públiques, de conformitat amb el que s'establix en la Llei orgànica 2/2023, de 22 de març, del sistema universitari.  
j) Donar suport juridicoadministratiu al Consell Valencià d'Universitats i de Formació Superior i a la resta dels òrgans de coordinació interuniversitària, així com assistència a la secretaria d'estos.  
  
k) Realitzar la gestió juridicoadministrativa en matèria d'ensenyaments artístics superiors que no siga expressament atribuïda a l'Institut Superior d'Ensenyances Artístiques de la Comunitat Valenciana.  
l) Tramitar les propostes i projectes normatius de l'Agència Valenciana d'Avaluació i Prospectiva, quan no siga expressament atribuïda a esta entitat de dret públic.  
m) Elaborar i tramitar les propostes de normativa en matèria d'universitats i formació superior, així com la proposta i informe en relació amb els projectes normatius de competència de l'Estat.  
n) Dissenyar la proposta de programació de l'oferta d'ensenyaments de les universitats integrants del Sistema Universitari Valencià i dels seus diferents centres.  
o) Qualssevol altres funcions d'anàloga finalitat que li siguen encomanades.  
  
  
Secció 3a  
Unitats administratives de la Direcció General de Ciència i Investigació  
  
Article 24. Direcció General de Ciència i Investigació  
La Direcció General de Ciència i Investigació exercix les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, en matèria de política científica i d'investigació, planificació estratègica per al desenvolupament de la investigació científica, promoció i finançament de la investigació, suport al talent investigador i als parcs científics; implantació i millora d'infraestructures i equipament per a la investigació i coordinació de les actuacions d'altres conselleries i entitats de la Generalitat amb competències en estes matèries.  
De la Direcció General de Ciència i Investigació depén, com a unitat administrativa de nivell superior, la Subdirecció General de Ciència i Investigació.  
  
Article 25. Subdirecció General de Ciència i Investigació  
1. La Subdirecció General de Ciència i Investigació té com a funcions dirigir, planificar, coordinar i supervisar l'activitat dels serveis següents:  
a) Servei de Política Científica.  
b) Servei de Gestió del Programa I+D+i.  
c) Servei de Promoció de la Investigació i Transferència Tecnològica.  
2. Al Servei de Política Científica li correspon l'exercici de les funcions següents:  
a) Elaborar i tramitar les propostes de normativa i convocatòries d'ajuda en matèria de suport al talent investigador.  
b) Realitzar el seguiment i l'avaluació de les actuacions previstes en els programes operatius i iniciatives de la Unió Europea en matèria d'I+D+i.  
c) Gestionar els programes d'inversió en millores i implantació d'infraestructures i equipaments per a la investigació, així com de les infraestructures científiques de caràcter singular.  
d) Gestionar els convenis i altres instruments de col·laboració en matèria d'investigació científica.  
e) Impulsar procediments, mitjans i sistemes d'optimització de recursos per a la gestió dels programes de suport a la investigació científica desenvolupats per la Direcció General.  
f) Gestió i tramitació de les ajudes, beques i subvencions corresponents al servei.  
g) Qualssevol altres funcions d'anàloga finalitat que li siguen encomanades.  
3. Al Servei de Gestió del Programa I+D+i li correspon l'exercici de les funcions següents:  
a) Elaborar i tramitar les propostes de normativa i convocatòries d'ajuda en matèria de suport a la investigació científica i el desenvolupament tecnològic.  
b) Instruir i gestionar els procediments de concessió d'ajudes, beques i subvencions dirigits als subprogrames de promoció de la investigació científica i el desenvolupament tecnològic.  
c) Tramitar i executar els actes de gestió administrativa que li corresponguen en matèria de política científica i investigació.  
d) Elaborar informes i realitzar l'anàlisi i el seguiment de les actuacions en matèria de política científica i investigació.  
e) Donar suport juridicoadministratiu en matèria d'I+D+i.  
f) Gestió i tramitació de les ajudes, beques i subvencions corresponents al Servei.  
g) Qualssevol altres funcions d'anàloga finalitat que li siguen encomanades.  
4. Al Servei de Promoció de la Investigació i Transferència Tecnològica li correspon l'exercici de les funcions següents:  
a) Realitzar estudis i anàlisis a fi d'elaborar les propostes de plans estratègics per al desenvolupament d'accions de foment, impuls i coordinació de la investigació científica i el desenvolupament tecnològic.  
  
b) Gestionar i impulsar mesures tendents a potenciar l'articulació del sistema valencià d'investigació científica, transferència, desenvolupament i innovació tecnològica i la seua connexió amb l'àmbit universitari i els estudis superiors.  
c) Dissenyar, analitzar i realitzar el seguiment de les activitats pròpies de la promoció i el foment, així com la millora de parcs i institucions científiques.  
d) Dissenyar i posar en marxa plans, programes i projectes destinats a la implementació d'actuacions concretes per a garantir l'èxit de la transferència ciència-tecnologia.  
e) Gestionar les mesures dissenyades per a difondre les estratègies d'investigació entre els diferents agents socials, així com els resultats obtinguts tant en l'àmbit dels parcs científics com en els diferents projectes d'investigació que duga a terme el centre directiu.  
  
f) Proposar, avaluar i fer el seguiment de convenis i altres instruments de cooperació amb institucions públiques i privades en matèria de foment de la transferència ciència-tecnologia.  
g) Promoure i contribuir activament a la ciència oberta a fi d'aconseguir els objectius d'investigació i innovació responsables que s'impulsen des de la comunitat científica, així com els objectius de lliure circulació dels coneixements científics i les tecnologies que promulga la política europea d'investigació i desenvolupament tecnològic.  
h) Realitzar la coordinació amb la Fundació Valenciana per a la Investigació d'Excel·lència per a la planificació, programació i execució d'actuacions en matèria de suport al talent investigador.  
i) Gestionar la implantació d'acadèmies científiques, culturals i artístiques, i el Registre d'acadèmies de la Comunitat Valenciana.  
j) Fomentar la ciència ciutadana com un camp de generació de coneixement compartit entre la ciutadania i el sistema universitari d'investigació.  
k) Qualssevol altres funcions d'anàloga finalitat que li siguen encomanades.  
  
  
CAPÍTOL III  
Nivell administratiu de la Secretaria Autonòmica d'Ocupació  
  
Secció 1a  
De la Secretaria Autonòmica d'Ocupació  
  
Article 26. Secretaria Autonòmica d'Ocupació  
1. La Secretaria Autonòmica d'Ocupació exercix les funcions que se li atribuïxen en l'article 68 de la Llei 5/1983, de 30 de desembre, del Consell, en matèria de treball, seguretat i salut laboral, cooperativisme i economia social, foment de l'ocupació, conciliació laboral, inspecció de treball, intermediació en el mercat i relacions laborals, activitat i funcionament de LABORA (Servei Valencià d'Ocupació i Formació), i exercix la direcció superior d'esta entitat.  
2. De la Secretaria Autonòmica d'Ocupació depén la Direcció General de Treball, Cooperativisme i Seguretat Laboral.  
  
  
Secció 2a  
Unitats administratives de la Direcció General de Treball, Cooperativisme i Seguretat Laboral  
  
Article 27. Direcció General de Treball, Cooperativisme i Seguretat Laboral  
1. La Direcció General de Treball, Cooperativisme i Seguretat Laboral exercix les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, en matèria de treball, conciliació laboral, inspecció de treball, seguretat i relacions laborals, així com en matèria de cooperativisme i economia social. Així mateix, establirà les directrius generals de la política creditícia en l'àmbit de les seues competències, promovent els instruments financers relacionats amb el cooperativisme i l'economia social, que a este efecte es constituïsquen en coordinació amb l'Institut Valencià de Finances, d'acord amb les previsions pressupostàries oportunes.  
Exercirà com a autoritat laboral i autoritat autonòmica de la Inspecció de Treball i Seguretat Social a la Comunitat Valenciana, de conformitat amb el que es disposa en la normativa vigent.  
Així mateix, li correspon la direcció de l'Institut Valencià de Seguretat i Salut Laboral (INVASSAT), de conformitat amb el que es disposa en el reglament orgànic i funcional d'este organisme autònom.  
2. D'esta direcció general depén la unitat administrativa següent: Subdirecció General de Relacions Laborals i Cooperativisme.  
  
Article 28. Subdirecció General de Relacions Laborals i Cooperativisme  
1. La Subdirecció General de Relacions Laborals i Cooperativisme exercix les funcions següents:  
a) Executar la legislació laboral.  
b) Ordenar, en el seu àmbit funcional, l'actuació de la Inspecció de Treball i Seguretat Social, així com instruir els expedients sancionadors de l'orde social i de prevenció de riscos laborals que siguen de la seua competència.  
c) Conéixer, analitzar i tramitar els procediments de regulació d'ocupació i els relacionats amb la intervenció administrativa en les relacions laborals d'àmbit superior al provincial, així com aquells que per la seua especial transcendència laboral, social o econòmica decidisca assumir la Direcció General.  
d) Exercir les facultats transferides a la Generalitat en matèria de representació col·lectiva i dret de reunió de les persones treballadores.  
  
e) Autoritzar, si és el cas, la substitució de les sancions accessòries previstes en matèria d'infraccions i sancions en l'orde social, per l'elaboració i aplicació d'un pla d'igualtat en l'empresa.  
f) Instruir la proposta de disposicions per a garantir el manteniment dels serveis essencials mínims en ocasió de l'exercici del dret de vaga a la Comunitat Valenciana.  
g) Fomentar estudis, assessoraments i resolucions sobre sistemes d'organització del treball i les relacions humanes en els centres de treball, així com la igualtat en l'àmbit de les relacions laborals.  
h) Prestar assistència dins de l'exercici de les funcions que, com a servei públic essencial, corresponen a l'autoritat laboral i a l'autoritat autonòmica de la Inspecció de Treball i Seguretat Social a la Comunitat Valenciana.  
i) Exercir les competències que comporten l'exercici d'autoritat pública en relació amb l'Oficina Pública Autonòmica de Registre d'Actes d'Eleccions a òrgans de representació del personal en l'empresa i a òrgans de representació del personal empleat públic.  
j) Promoure la sensibilització, en l'àmbit de les relacions laborals, per a la implicació de les empreses de la Comunitat Valenciana en programes de conciliació de la vida personal, familiar i laboral.  
k) Donar suport administratiu a l'Observatori Valencià del Treball Decent.  
l) Donar suport administratiu al Consell Valencià del Treball Autònom.  
m) Coordinar les direccions territorials en la tramitació dels expedients i procediments competència de la Direcció General.  
n) Estudiar, informar i proposar disposicions normatives en l'àmbit de treball.  
o) Tramitar les propostes de contractació administrativa de la Direcció General.  
p) Col·laborar en el desenvolupament de les competències atribuïdes a la Direcció General en matèria de promoció de l'economia social a la Comunitat Valenciana.  
q) Qualssevol altres funcions d'anàloga finalitat que li siguen encomanades.  
2. Així mateix, la Subdirecció General de Relacions Laborals i Cooperativisme té com a funcions dirigir, planificar, coordinar i supervisar l'activitat dels serveis següents:  
a) Servei de Relacions Laborals i Gestió de Programes.  
b) Servei d'Ordenació Laboral.  
c) Servei d'Anàlisi del Mercat de Treball i de les Relacions Laborals.  
d) Servei de Foment del Cooperativisme i Economia Social.  
3. Al Servei de Relacions Laborals i Gestió de Programes li correspon l'exercici de les funcions següents:  
a) Executar les disposicions i normes legals en matèria de relacions individuals i col·lectives de treball, així com proposar-ne el desenvolupament.  
b) Tramitar els expedients atribuïts a l'autoritat laboral en matèria de mobilitat geogràfica, quan no siguen competència de les direccions territorials.  
c) Gestionar la tramitació del calendari de festes laborals en l'àmbit local i de festes pròpies de la Comunitat Valenciana.  
d) Tramitar, en els casos que siga procedent, els procediments d'acomiadament col·lectiu i de suspensió de contractes i reducció de jornada derivats de causes econòmiques, tècniques, organitzatives, productives o de força major, en els termes legalment previstos, així com l'emissió d'un informe sobre estos procediments, d'acord amb el que es disposa en la normativa en matèria concursal, que afecten diferents centres de treball d'una mateixa empresa ubicats en més d'una província dins de l'àmbit de la Comunitat Valenciana.  
e) Gestionar l'autorització i registre de les empreses de treball temporal que no siguen competència de les direccions territorials.  
f) Exercir totes les funcions atribuïdes per la legislació vigent a l'Oficina Pública Autonòmica de Registre d'Actes d'Eleccions a òrgans de representació del personal en l'empresa i a òrgans de representació del personal empleat públic; regular, en execució de la legislació de l'Estat, tots els processos electorals sindicals, i determinar la representativitat de les organitzacions sindicals.  
g) Exercir la coordinació dels serveis de mediació, arbitratge i conciliació laboral en les relacions individuals i col·lectives de treball.  
  
h) Tramitar els expedients en matèria de vagues, tancaments patronals i conflictes col·lectius que afecten més d'una província, dins de l'àmbit territorial de la Comunitat Valenciana.  
i) Realitzar estudis i informes sobre diferents aspectes vinculats a les relacions laborals, a través de la gestió de la informació jurídica i econòmica de les empreses i sectors econòmics presents en l'economia valenciana.  
j) Exercir les funcions en matèria de registre de convenis col·lectius de treball, acords col·lectius i plans d'igualtat d'àmbit de la Comunitat Valenciana.  
k) Exercir les funcions inherents a l'Oficina Pública de Depòsit d'Estatuts de les organitzacions de persones treballadores i de personal funcionari, de les associacions empresarials i professionals d'àmbit de comunitat autònoma, així com el Registre autonòmic d'associacions de treballadors i treballadores autònoms.  
l) Expedir el certificat acreditatiu de la capacitat representativa a la Comunitat Valenciana de les organitzacions sindicals, així com el depòsit i publicitat en matèria d'eleccions a òrgans de representació de les persones treballadores en l'empresa i del personal al servei de les administracions públiques.  
m) Exercir les funcions administratives en matèria d'autorització i registre de les empreses acreditades del sector de la construcció.  
n) Desenvolupar i gestionar els aspectes col·lectius de l'Estatut del treball autònom a la Comunitat Valenciana i, especialment, el registre i determinació de la representativitat de les associacions professionals de persones treballadores autònomes, de conformitat amb la seua normativa reguladora.  
o) Promoure i tramitar el registre i depòsit dels plans d'igualtat d'aquelles empreses amb centres de treball en més d'una província de la Comunitat Valenciana.  
p) Preparar les resolucions dels òrgans superiors en els procediments administratius que són de la seua competència.  
q) Donar suport tècnicament i administrativament al Consell Tripartit per al desenvolupament de les relacions laborals i la negociació col·lectiva de la Comunitat Valenciana, sense perjuí del suport que puga prestar el Servei d'Anàlisi del Mercat de Treball i les Relacions Laborals en les matèries que tinga assignades.  
r) Efectuar la coordinació i el seguiment dels programes europeus que afecten les competències assignades a este centre directiu.  
s) Qualssevol altres funcions d'anàloga finalitat que li siguen encomanades.  
4. Al Servei d'Ordenació Laboral li correspon l'exercici de les funcions següents:  
a) Executar les disposicions i normes legals en matèria de prevenció de riscos laborals que no siga una competència dels quals no siga atribuïda a l'INVASSAT.  
b) Executar les disposicions i normes d'aplicació en l'àmbit de la igualtat en les relacions i el benestar laborals.  
c) Gestionar l'autorització i registre de les persones delegades de prevenció de riscos laborals.  
d) Gestionar l'autorització i registre d'entitats de prevenció de riscos laborals.  
e) Coordinar amb la Inspecció de Treball i Seguretat Social l'elaboració i resolució dels expedients sancionadors i la unificació de criteris, així com realitzar els informes que se li encomanen en este àmbit de l'actuació i coordinació.  
f) Dur a terme la gestió, seguiment i avaluació dels instruments de coordinació amb la Inspecció de Treball i Seguretat Social, d'acord amb les instruccions que reba.  
g) Tramitar expedients sancionadors en l'orde social.  
h) Tramitar expedients sancionadors en matèria de prevenció de riscos laborals.  
i) Efectuar la gestió i el seguiment dels ingressos provinents dels procediments sancionadors en matèries competència de la Direcció General, així com el control de la recaptació per ingressos indeguts i reintegraments de subvencions.  
j) Exercir les funcions atribuïdes a la Generalitat en matèria d'oci i temps lliure de les persones treballadores.  
k) Coordinar, d'acord amb les instruccions que s'establisquen, l'actuació de les direccions territorials en matèria sancionadora.  
l) Gestionar el manteniment del Registre de sancions.  
m) Proposar disposicions i elaborar informes en matèria de treball.  
  
n) Elaborar els projectes de normes d'aprovació de les bases i de convocatòries que regulen les ajudes i subvencions, la competència de gestió de les quals exercix la Direcció General.  
o) Dur a terme la gestió, seguiment, avaluació i control dels programes d'ajudes i incentius inclosos en les activitats de foment competència de la Direcció General.  
p) Proporcionar suport administratiu i tècnic en altres tasques i funcions derivades de les anteriors.  
q) Gestionar i realitzar el seguiment dels procediments d'ofici davant de l'orde jurisdiccional social en matèria sancionadora.  
r) Qualssevol altres funcions d'anàloga finalitat que li siguen encomanades.  
5. Al Servei d'Anàlisi del Mercat de Treball i de les Relacions Laborals li correspon l'exercici de les funcions següents:  
a) Ordenar la informació relacionada amb les condicions de treball, el mercat laboral i la qualitat de l'ocupació i elaborar el disseny i l'execució d'estadístiques assignades a la Direcció General.  
b) Recopilar i traslladar a un sistema de gestió d'informació operatiu les dades estadístiques que, sobre les matèries pròpies de l'Observatori Valencià d'Ocupació Decent, estiguen disponibles en les diferents administracions i per part dels agents socials i econòmics de la Comunitat Valenciana, per a la seua anàlisi i estudi.  
c) Recopilar indicadors descriptius i analítics en matèria de treball decent per a l'avaluació de les polítiques en l'àmbit del treball a la Comunitat Valenciana.  
d) Estudiar l'estructura i evolució del mercat de treball i les relacions laborals per a verificar els avanços en els indicadors del treball decent a la Comunitat Valenciana.  
e) Analitzar el mercat laboral, i identificar problemes i oportunitats, per a anticipar canvis i definir necessitats per a la consecució de l'objectiu d'ocupació i el treball decent per a tots i totes, i aprofundir en la consecució de la cohesió social a la Comunitat Valenciana.  
  
f) Donar suport tècnic al Consell Tripartit per al Desenvolupament de les Relacions Laborals i la Negociació Col·lectiva de la Comunitat Valenciana quant a les funcions d'estudi i assessorament, en matèria d'informació sobre el mercat de treball i la negociació col·lectiva a la Comunitat Valenciana.  
g) Col·laborar en l'elaboració de la memòria del Comité Econòmic i Social de la Comunitat Valenciana en relació amb la situació socioeconòmica i laboral valenciana i les actuacions dutes a terme per la Direcció General.  
h) Col·laborar en el repertori bàsic d'estadístiques i sistemes d'informació en matèria de treball i relacions laborals amb l'Administració General de l'Estat.  
i) Qualssevol altres funcions d'anàloga finalitat que li siguen encomanades.  
6. Al Servei de Foment del Cooperativisme i Economia Social li correspon l'exercici de les funcions següents:  
a) Fomentar la cultura del cooperativisme i l'economia social.  
b) Elaborar propostes per a desenvolupar polítiques públiques i programes de foment del cooperativisme i l'economia social.  
c) Preparar disposicions normatives en matèria de foment del cooperativisme i l'economia social.  
d) Exercir les competències de la Generalitat en matèria d'assessorament, inscripció i fiscalització de cooperatives.  
e) Exercir les funcions registrals atribuïdes a l'Oficina Central del Registre de Cooperatives de la Comunitat Valenciana, així com les de coordinació de les oficines del registre, vigilància, formació, estadística i publicació també atribuïdes a este.  
f) Exercir les competències registrals de la Generalitat i les altres competències administratives no atribuïdes expressament a altres òrgans de la Generalitat en relació amb les mutualitats de previsió social no integrades en la Seguretat Social.  
g) Exercir les funcions en matèria de qualificació administrativa i registre de societats laborals.  
h) Tramitar expedients sancionadors en matèria de cooperatives, societats laborals i mutualitats de previsió no integrades en la Seguretat Social, quan no corresponga a un altre òrgan o unitat.  
i) Atendre la Secretaria Tècnica i la tramitació administrativa de les competències del Consell Valencià del Cooperativisme.  
j) Gestionar en el seu àmbit funcional el seguiment i control de les mesures de foment de l'economia social.  
k) Promoure la participació de la Generalitat en projectes europeus i programes internacionals dirigits al foment del cooperativisme i l'economia social i a la cooperació transnacional en esta matèria, sense perjuí de les competències que sobre este tema puga tindre atribuïdes la Direcció General d'Emprenedoria i Internacionalització.  
l) Efectuar la prospecció financera de vies de finançament per a les polítiques de suport al cooperativisme i l'economia social.  
m) Fomentar la responsabilitat social en les cooperatives, sense perjuí de les competències que sobre este tema puguen tindre atribuïdes altres òrgans.  
n) Qualssevol altres funcions d'anàloga finalitat que li siguen encomanades.  
  
  
CAPÍTOL IV  
Nivell administratiu de la Subsecretaria  
  
Secció 1a  
Unitats administratives de la Subsecretaria  
  
Article 29. Subsecretaria  
1. La Subsecretaria, sota la dependència directa de la persona titular de la Conselleria, exercix les atribucions que li conferix l'article 69 de la Llei del Consell, així com la planificació, programació gestió i execució de les infraestructures i tecnologies educatives, la tramitació de la contractació d'obres i l'aprovisionament, desenvolupament i implantació de productes, recursos i serveis tecnològics necessaris en l'àmbit de les seues competències, així com la tramitació dels procediments de responsabilitat patrimonial i l'exercici de la potestat disciplinària, excepte en el cas que la sanció proposada siga la de separació del servei.  
  
2. De la Subsecretaria depén el centre directiu següent: Direcció General d'Infraestructures Educatives.  
3. Depenen de la Subsecretaria les unitats administratives següents:  
  
a) La Secretaria General Administrativa.  
b) La Subdirecció General de Règim Econòmic.  
c) La Subdirecció General del Gabinet Tècnic.  
  
Article 30. Secretaria General Administrativa  
1. A la Secretaria General Administrativa li correspon, amb la màxima jerarquia del nivell administratiu, donar suport directe a la persona titular de la Subsecretaria i, sota la seua autoritat, exercir la direcció, coordinació i supervisió dels serveis generals de la Conselleria, de conformitat amb el que preveu l'article 73.2 de la Llei del Consell. S'estructura en els serveis següents:  
a) Servei de Personal.  
b) Servei de Coordinació.  
c) Servei de Suport Tècnic i Assumptes Generals.  
d) Servei de Modernització i Gestió del Coneixement.  
e) Servei de Coordinació Normativa Educativa.  
f) Servei de Normalització i Racionalització.  
g) Servei de Coordinació de Fons Europeus.  
2. Al Servei de Personal li corresponen les funcions següents:  
a) Vetlar pel compliment de la normativa en matèria de personal.  
b) Tramitar els expedients disciplinaris.  
c) Custodiar els expedients personals.  
d) Gestionar les pràctiques formatives de l'alumnat de diferents nivells educatius que es realitzen en la Conselleria.  
e) Gestionar, emetre informes i elaborar la proposta de resolució dels assumptes relatius al personal la gestió dels quals no siga atribuïda a altres òrgans de la Conselleria.  
f) Tramitar les vacances, les llicències i els permisos del personal.  
g) Elaborar els informes necessaris a l'efecte de creació de llocs de treball, la preparació de les propostes de modificació de relacions de llocs de treball i les actualitzacions.  
h) Exercir el control horari.  
i) Tramitar els recursos en matèria de personal.  
j) Tramitar i resoldre els assumptes en matèria d'horaris, vacances, permisos i llicències del personal assessor tècnic docent que preste serveis en llocs en la classificació dels quals s'especifiquen com a centre de treball els serveis centrals de la Conselleria amb competències en educació.  
k) Qualsevol funció que en matèria de gestió de personal li siga encomanada.  
3. Al Servei de Coordinació li corresponen les funcions següents:  
  
a) Realitzar els tràmits necessaris per a la publicació d'actes o disposicions en els diaris oficials.  
b) Coordinar, tramitar i supervisar les disposicions, resolucions i la resta dels actes administratius.  
c) Tramitar els assumptes que s'hagen d'elevar a la comissió de persones titulars de secretaries autonòmiques i subsecretaries i al Consell, el trasllat dels acords de la comissió i la custòdia dels certificats d'estos.  
  
d) Coordinar la tramitació dels projectes normatius, així com col·laborar amb les direccions generals en la seua elaboració.  
e) Tramitar les al·legacions als projectes de disposicions generals sol·licitades per la Presidència i per les altres conselleries.  
f) Tramitar les queixes i suggeriments.  
g) Tramitar i coordinar els convenis i els acords de col·laboració.  
  
h) Coordinar i vetlar pel compliment, en l'àmbit de la Conselleria, de la normativa en matèria de protecció de dades i de les mesures de seguretat aplicades sobre els tractaments, sense perjuí de les funcions de la Delegació de Protecció de Dades.  
i) Exercir com a unitat de transparència, realitzant les funcions previstes en l'article 67 del Decret 105/2017, de 28 de juliol, del Consell, de desplegament de la Llei 2/2015, de 2 d'abril, de la Generalitat, en matèria de transparència i de regulació del Consell de Transparència, Accés a la Informació Pública i Bon Govern.  
j) Dur a terme el seguiment i el control de les comissions i altres òrgans col·legiats.  
k) Organitzar i coordinar l'Oficina d'Informació Administrativa i Assistència i Informació al Ciutadà.  
l) Organitzar i gestionar el registre general de documents.  
4. Al Servei de Suport Tècnic i Assumptes Generals li corresponen les funcions següents:  
a) Gestionar, controlar i supervisar els serveis generals i les dependències comunes.  
b) Supervisar i coordinar el parc mòbil i les instal·lacions de la Conselleria.  
c) Organitzar i coordinar el personal subaltern i el personal conductor.  
d) Elaborar la proposta d'adquisició de mobiliari i material fungible i inventariable, el manteniment de béns i serveis i el tràmit dels altres assumptes generals.  
e) Dur a terme, en relació amb la legislació de prevenció de riscos laborals, la coordinació d'activitats empresarials.  
f) Organitzar i gestionar l'arxiu.  
g) Assessorar tècnicament, analitzar, fer el seguiment i recopilar la informació en les matèries que siguen de la competència exclusiva de la Subsecretaria i, si és el cas, preparar estudis i informes tecnicojurídics sobre estos assumptes.  
5. Al Servei de Modernització i Gestió del Coneixement li corresponen les funcions següents:  
a) Coordinar l'elaboració i actualització dels protocols per a fixar el funcionament en cada centre directiu de cada procediment que gestiona.  
  
b) Implementar mesures que desenvolupen i aprofundisquen l'administració electrònica en l'àmbit del departament d'educació, universitats i ocupació, en col·laboració amb la Direcció General d'Infraestructures Educatives.  
c) Proposar i col·laborar amb els òrgans responsables de la formació del personal empleat públic en el disseny i la promoció de sessions, cursos i seminaris, així com promoure i col·laborar amb l'òrgan competent en matèria de tecnologies de la informació i comunicacions en la creació d'una plataforma de coneixement de la Generalitat, com a eina de treball interna, en l'àmbit de la Conselleria.  
  
d) Donar suport a les unitats administratives competents per a l'aplicació d'eines informàtiques que garantisquen una gestió adequada del coneixement.  
e) Redactar manuals d'acolliment per al nou personal.  
f) Coordinar la informació corporativa de la pàgina web i de la intranet de la Conselleria, en col·laboració amb els centres directius d'esta i sense perjuí de les atribucions de l'òrgan competent en matèria de tecnologies de la informació.  
g) Efectuar propostes de racionalització dels procediments administratius, en coordinació amb els altres departaments de la Conselleria.  
  
h) Donar suport a la Subsecretaria en la coordinació i la inspecció de tots els serveis del seu àmbit, en la proposta dels projectes o plans d'actuació i programes de necessitats en l'àmbit de la Subsecretaria, així com també de les reformes encaminades a millorar i perfeccionar els serveis dels diferents centres de treball no docents de la Conselleria respecte a la seua organització i mètodes de treball, tenint en compte principalment els costos i rendiments.  
6. Al Servei de Coordinació Normativa Educativa li corresponen les funcions següents:  
a) Impulsar, supervisar i coordinar els estudis i propostes de la normativa reguladora de l'àmbit competencial propi de la Conselleria.  
b) Realitzar el seguiment, l'avaluació i la comprovació del grau de compliment de la normativa vigent en relació amb les competències de la Conselleria.  
c) Impulsar la proposta de les reformes legals necessàries per a aprofundir i desenvolupar les competències educatives de la Generalitat.  
d) Qualssevol altres funcions d'anàloga finalitat que li siguen encomanades.  
7. Al Servei de Normalització i Racionalització li corresponen les funcions següents:  
a) Proposar, gestionar i realitzar mesures concretes que milloren la qualitat i l'eficiència en l'àmbit competencial de la Conselleria.  
b) Proposar i impulsar l'ordenació dels processos que s'han de normalitzar com a administració electrònica en àmbit competencial de la Conselleria.  
c) Dirigir i supervisar les actuacions tendents a la millora de la qualitat en els procediments, tràmits i en els serveis públics.  
d) Dur a terme, en el marc dels processos de racionalització dels procediments administratius, la millora contínua dels instruments de gestió, disseny i normalització.  
e) Qualssevol altres funcions d'anàloga finalitat que li siguen encomanades.  
8. Al Servei de Coordinació de Fons Europeus li correspon la coordinació dels diferents centres de la Conselleria que gestionen projectes finançats amb fons europeus, conéixer i estudiar les diferents fonts de finançament comunitari en l'àmbit competencial i la seua difusió als diferents departaments d'esta, sense perjuí de les competències atribuïdes en esta matèria a la direcció general amb competències en fons europeus.  
  
Article 31. Subdirecció General de Règim Econòmic  
1. La Subdirecció General de Règim Econòmic dona suport directe a la persona titular de la Subsecretaria i, sota la seua autoritat, exercix la direcció, coordinació i supervisió dels serveis següents:  
a) Servei de Programació Econòmica i Pressupostos.  
b) Servei de Gestió Econòmica de Contractació i Inversions.  
c) Servei de Contractació Administrativa.  
d) Servei de Gestió Patrimonial.  
e) Servei de Gestió Econòmica i Nòmines.  
2. Al Servei de Programació Econòmica i Pressupostos li corresponen les funcions següents:  
a) Coordinar la planificació i la programació econòmica dels centres directius de la Conselleria.  
b) Coordinar l'elaboració de la proposta de l'avantprojecte del pressupost anual de la Conselleria, tramitar les modificacions pressupostàries, portar el seguiment de l'execució del pressupost i elaborar els informes de gestió d'este que li siguen encomanats per la Subsecretaria.  
  
c) Revisar i sol·licitar els informes corresponents de les memòries economicofinanceres elaborades pels diferents departaments de la Conselleria i emetre informes sobre la viabilitat econòmica dels projectes, plans i programes d'actuació que li siguen sol·licitats per la Subsecretaria.  
d) Tramitar la devolució d'ingressos indeguts, així com la formalització d'ingressos realitzats en el compte restringit de la Conselleria i tramitació de constrenyiments per impagament de preus públics.  
e) Impulsar i coordinar l'actualització dels programes d'informació i gestió econòmica, amb vista a l'òptima utilització dels recursos.  
  
f) Realitzar el seguiment de l'execució de tots els programes pressupostaris de la Conselleria.  
g) Elaborar la informació estadística del gasto públic en educació, universitats i ocupació a la Comunitat Valenciana.  
h) Coordinar i elaborar la informació econòmica que sol·licite la Sindicatura de Comptes, la Intervenció General o altres òrgans superiors, i tramitar les memòries economicofinanceres per a l'establiment de preus públics a proposta dels centres gestors competents.  
  
i) Tramitar i dur a terme la gestió econòmica dels interessos de demora.  
j) Comunicar i mantindre informats els diferents departaments de la Conselleria de les instruccions o circulars per a una correcta gestió econòmica del pressupost de la Conselleria que siguen emeses sobre este tema.  
k) Coordinar les necessitats de liquiditat del sector públic de la Conselleria per a la seua comunicació a la conselleria competent.  
l) Totes les funcions que li corresponguen o se li encomanen en matèria de planificació i programació pressupostària la Subsecretaria.  
  
3. Al Servei de Gestió Econòmica de Contractació i Inversions li corresponen les funcions següents:  
a) Gestió economicoadministrativa dels expedients de contractació menor relatius a inversions de la Conselleria competència de la Subsecretaria.  
b) Gestió econòmica i pressupostària dels expedients de contractació administrativa competència de la Subsecretaria, excepte aquells la gestió dels quals haja sigut delegada per l'òrgan de contractació en un altre centre directiu de la Conselleria o en un altre servei de la Subsecretaria.  
c) Participació en l'elaboració i gestió del pressupost de gastos d'inversions de la Conselleria.  
d) Elaboració d'informació econòmica relativa als contractes la gestió economicopressupostària dels quals siga de la seua competència.  
e) Elaboració de propostes d'instruccions i circulars en matèria de gestió economicoadministrativa d'expedients de la seua competència.  
  
f) Col·laboració en el desenvolupament i implantació d'aplicacions informàtiques per a la gestió econòmica i de contractació administrativa.  
g) Totes les funcions que corresponguen o se li encomanen relatives a la gestió economicoadministrativa de la seua competència.  
4. Al Servei de Contractació Administrativa li corresponen les funcions següents:  
a) Estudi, preparació i formulació dels expedients de contractació administrativa de la Conselleria, excepte els expedients de contractació d'infraestructures educatives o qualsevol altra competència delegada per l'òrgan de contractació en algun centre directiu de la Conselleria.  
  
b) Tramitació dels contractes basats derivats dels acords marcs formalitzats per la Central de Compres i efectuar el seguiment dels expedients de compres centralitzades.  
c) Assessorament i assistència tècnica i jurídica en relació amb la contractació a què fa referència l'apartat a anterior.  
d) Tramitació de les incidències contractuals en relació amb els expedients a què fan referència els apartats a i b anteriors, incloses la gestió dels procediments derivats de recursos contractuals davant del Tribunal Administratiu Central de Recursos Contractuals.  
e) Elaboració dels informes, propostes de resolució i la resta de les incidències que es deriven dels contractes i qualsevol altra funció relativa a contractació.  
f) Totes les funcions que li corresponguen o se li encomanen, relatives als expedients de contractació que li siguen encomanats per la Subsecretaria.  
5. Al Servei de Gestió Patrimonial li corresponen les funcions següents:  
a) La tramitació dels expedients de responsabilitat patrimonial del departament i que no corresponguen a altres centres directius de la Conselleria per raó del servei, per tractar-se de reclamacions derivades de contractes administratius o laborals o per qualsevol altra causa la competència de les quals no corresponga a la Subsecretaria.  
b) L'estudi, la preparació i la formulació dels expedients de contractes de caràcter patrimonial.  
c) La gestió dels béns immobles i drets sobre estos, així com dels expedients per a la seua afectació o desafectació, exclosos el seu manteniment, conservació o contractació de subministraments o serveis sobre estos immobles de titularitat de la Generalitat adscrits a la Conselleria.  
  
d) La tramitació d'expedients d'adquisició, arrendament, cessió o posada a la disposició d'immobles a favor de la Conselleria.  
e) La tramitació dels sinistres penals que tenen cobertura de defensa jurídica amb càrrec a la pòlissa de responsabilitat civil derivada d'un procés judicial i el seguiment del compliment de les condicions contractuals de cobertura, exclosos els sinistres en què el personal cobert en la pòlissa pretenga formular acusació.  
f) La tramitació de l'execució de les sentències dels jutjats de menors en les quals es condemne la Generalitat Valenciana, com a titular del servei educatiu i guardador de fet dels menors durant la seua estada en el centre educatiu.  
g) L'examen, comprovació, recurs, si és el cas, i remissió dels rebuts o liquidacions de les taxes o tributs als òrgans competents, corresponents als béns immobles docents, administratius, afectats o adscrits a la Conselleria.  
h) Totes les funcions que li corresponguen o li siguen encomanades, relatives als expedients de responsabilitat o gestió patrimonial, per la Subsecretaria.  
6. Al Servei de Gestió Econòmica i Nòmines li corresponen les funcions següents:  
a) Avaluar els costos de funcionament de les direccions territorials del departament i la posterior tramitació comptable.  
b) Realitzar estudis, informes i propostes en matèria de retribucions de personal.  
c) Gestionar els gastos de personal del departament i tramitar les incidències de nòmines del personal no docent.  
d) Exercir la coordinació de les unitats de gestió descentralitzada de la nòmina de personal docent i elaborar la proposta de gastos de personal de l'avantprojecte de pressupostos del departament.  
e) Elaborar la proposta d'avantprojecte del pressupost del centre directiu.  
f) La gestió economicoadministrativa dels expedients competència de la Subsecretaria.  
g) Coordinar i efectuar el seguiment de les diferents caixes fixes de la Conselleria.  
h) Totes les funcions que li corresponguen o li siguen encomanades per la Subsecretaria relatives als expedients de nòmina o gestió econòmica.  
Article 32. Subdirecció General del Gabinet Tècnic  
1. Depenent funcionalment de la persona titular del departament i orgànicament de la Subsecretaria, a la Subdirecció General del Gabinet Tècnic li corresponen les funcions concernents a assessorament tècnic, informes, estudis, documentació i seguiment parlamentari. A més, com la Unitat d'Igualtat de la Conselleria, amb caràcter transversal i en coordinació amb la conselleria amb competències en matèria d'igualtat i dona, exercix les funcions següents:  
a) Vetlar per l'aplicació efectiva del principi d'igualtat entre dones i hòmens.  
b) Dur a terme el seguiment, l'avaluació del desenvolupament i grau de compliment de la normativa vigent en matèria d'igualtat entre dones i hòmens.  
c) Assessorar en l'elaboració d'informes sobre impacte per raó de gènere.  
d) Supervisar i proposar mesures per a la incorporació de la perspectiva de gènere en els contractes, subvencions, convenis, acords, gestió de recursos humans i qualsevol altra actuació que es duga a terme en l'àmbit de les seues competències, com també analitzar l'impacte dels resultats que la realització d'estes ha tingut respecte del gènere.  
  
e) Supervisar i proposar mesures per a la incorporació de la perspectiva de gènere en l'elaboració dels pressupostos.  
f) Demanar la informació estadística generada per l'activitat del departament i assessorar en relació amb l'elaboració d'esta, com també realitzar l'anàlisi, el seguiment i el control, des de la dimensió de gènere, de les estadístiques oficials relacionades amb el seu àmbit competencial.  
g) Promoure l'elaboració d'estudis d'investigació i informes tècnics de diagnòstic de la situació de les dones, en relació amb les àrees d'activitat del departament, amb la finalitat de detectar i corregir possibles situacions de desigualtat entre dones i hòmens.  
h) Assessorar en l'elaboració dels plans d'igualtat previstos en la normativa de funció pública valenciana, col·laborar en l'avaluació d'estos i proposar l'adopció de mesures correctores.  
i) Impulsar la formació i sensibilització del personal del seu departament en relació amb l'abast i el significat del principi d'igualtat d'oportunitats entre dones i hòmens, per mitjà de la formulació de propostes d'accions formatives de la conselleria amb competències en matèria d'igualtat i dona.  
j) Impulsar i proposar mesures específiques dirigides a corregir situacions de desigualtat social que afecten especialment dones en exclusió social, víctimes de violència o que patixen discriminació múltiple.  
  
k) Promoure i impulsar el desenvolupament de mesures de corresponsabilitat i conciliació de la vida personal, laboral i familiar que s'adopten des de la conselleria amb competències en funció pública.  
2. La Subdirecció General del Gabinet Tècnic té com a funcions dirigir, planificar, coordinar i supervisar l'activitat dels serveis següents:  
  
a) Servei d'Informes i Activitat Parlamentària.  
b) Servei de Documentació, Publicacions i Estadística Departamental.  
3. Al Servei d'Informes i Activitat Parlamentària li corresponen les funcions següents:  
a) Assessorar, d'acord amb criteris de competència tècnica i des d'una perspectiva pluridisciplinària, la persona titular del departament.  
b) Elaborar, gestionar i analitzar qualsevol tipus d'informació i documentació sobre les matèries pròpies de la Conselleria.  
c) Efectuar el seguiment de l'actualitat informativa que afecte l'àmbit de la Conselleria en coordinació amb el Gabinet de la persona titular de la Conselleria.  
d) Proposar, preparar i elaborar els informes, estudis tècnics i memòries necessàries relatius a les funcions atribuïdes a este servei.   
e) Proposar, tramitar i fer el seguiment de les actuacions de la Conselleria relacionades amb l'activitat parlamentària.  
f) Qualssevol altres funcions d'anàloga finalitat que li siguen encomanades.  
4. Al Servei de Documentació, Publicacions i Estadística Departamental li corresponen les funcions següents:  
a) Gestionar les bases de dades documentals d'interés per a la Conselleria.  
b) Col·laborar en el tractament, organització i recuperació de la documentació rellevant per al desenvolupament de les funcions d'assessorament corresponents a la Subdirecció General.  
c) Proposar i elaborar publicacions i estadístiques en matèria de la Conselleria, respecte de les funcions atribuïdes a este servei.  
e) Qualssevol altres funcions d'anàloga finalitat que li siguen encomanades.  
  
  
Secció 2a  
Unitats administratives de la Direcció General d'Infraestructures Educatives  
  
Article 33. Direcció de la General d'Infraestructures Educatives  
1. A la Direcció de la General d'Infraestructures Educatives li corresponen les funcions previstes en l'article 70 de la Llei del Consell, i assumix les competències en matèria de proposta, planificació, programació, gestió i execució de les infraestructures educatives i la innovació tecnològica educativa, inclòs l'aprovisionament, desenvolupament i implantació de productes i recursos en l'àmbit de les seues competències, així com la seua contractació, assistència i gestió economicoadministrativa. D'esta depenen les unitats administratives següents:  
a) Subdirecció General d'Infraestructures Educatives.  
b) Subdirecció General d'Informàtica per a l'Educació i Innovació.  
  
2. A la Direcció General d'Infraestructures Educatives li correspon, a més, controlar, coordinar i supervisar l'activitat del servei sota la seua dependència: el Servei de Contractació i Assumptes Generals en matèria d'infraestructures educatives.  
3. Al Servei de Contractació i Assumptes Generals en matèria d'infraestructures educatives li corresponen les funcions següents:  
a) Estudiar, preparar, formular els expedients de contractació d'obres d'infraestructures educatives d'ensenyament no universitari consistents en la construcció, l'ampliació i la reforma de centres educatius, així com també de tots els expedients de contractació de serveis i subministraments d'instal·lacions prefabricades provisionals necessaris o associats a l'execució d'estes obres, quan la gestió s'assumisca directament per part de la conselleria competent en matèria d'educació, o així es determine mitjançant les oportunes instruccions.  
b) Gestionar econòmicament i administrativament els expedients de contractació d'infraestructures educatives i de matèria informàtica que li corresponguen a la Direcció General i tramitar les propostes de gestió economicopressupostària als òrgans competents.  
c) Estudiar, preparar i formular els expedients de contractació en matèria d'informàtica que corresponga a la Direcció General, incloent els convenis, acords i protocols de col·laboració.  
d) Prestar assessorament i assistència tècnica a les direccions territorials amb competència en educació en matèria de contractació d'infraestructures educatives.  
e) Altres funcions que li corresponguen o se li encomanen relatives a la contractació d'obres, serveis i subministraments d'instal·lacions prefabricades provisionals relacionades amb les infraestructures educatives públiques.  
f) Elaborar la proposta anual de pressupostos relatius a les inversions i prestacions competència de la Direcció General.  
g) Tramitar i impulsar les propostes de normatives i instruccions d'infraestructures educatives i donar suport jurídic i administratiu, en les matèries pròpies competència de la Direcció General.  
h) Donar suport a la planificació i gestió de recursos humans del personal adscrit a la Direcció General.  
i) Fer el seguiment i gestió de la facturació vinculada a la contractació promoguda en matèria d'informàtica que corresponga a la Direcció General.  
j) Donar suport jurídic i administratiu en les matèries pròpies del seu àmbit competencial.  
k) Qualssevol altres funcions d'anàloga finalitat que li siguen encomanades.  
  
Article 34. Subdirecció General d'Infraestructures Educatives  
1. A la Subdirecció General d'Infraestructures Educatives li correspon planificar, controlar, coordinar i supervisar l'activitat dels serveis sota la seua dependència que s'indiquen a continuació:  
a) Servei d'Infraestructures Educatives.  
b) Servei de Coordinació d'Infraestructures i Gestió del Programa Edificant.  
c) Servei de Supervisió de Projectes d'Infraestructures Educatives.  
  
2. Al Servei d'Infraestructures Educatives li corresponen les funcions següents:  
a) Redactar, gestionar i proposar la redacció dels projectes tècnics de construccions educatives i la direcció, seguiment i control de l'execució de les obres corresponents, així com el seguiment de l'execució d'estes.  
b) Proposar les normes de disseny i qualitat dels centres docents i aspectes relacionats.  
c) Planificar i estudiar, conjuntament i en coordinació amb els centres directius competents, la normativa que regula els programes de necessitats de construccions educatives i la realització d'estudis de viabilitat tècnica de parcel·les.  
d) Revisar i actualitzar els mòduls de cost de les obres, així com els preus unitaris d'estudis i treballs relacionats amb aquells.  
e) Emetre informes en matèria d'infraestructures educatives i sobre tots aquells documents urbanístics referents a la reserva de sòl dotacional d'ús escolar, de conformitat amb la normativa vigent.  
f) Elaborar i proposar l'aprovació dels programes de necessitats dels centres educatius inclosos en els plans de construcció i adequació d'estos centres.  
g) Coordinar l'actuació de les unitats tècniques de construcció de les direccions territorials del departament en aquells temes relacionats amb les funcions del Servei.  
h) Revisar i supervisar la documentació tècnica quant al compliment dels requisits mínims dels espais exigibles per la normativa específica en cada nivell d'ensenyament, en la tramitació dels expedients relatius a la creació, l'autorització i la modificació de centres educatius privats, així com també de centres públics que no són de titularitat de la Generalitat.  
i) Seguiment de l'execució i compliment dels convenis subscrits en la matèria.  
j) Qualssevol altres funcions d'anàloga finalitat que li siguen encomanades.  
3. Al Servei de Coordinació d'Infraestructures i Gestió del Programa Edificant li corresponen les funcions següents:  
a) Estudiar, preparar, formular i fer el seguiment de l'execució dels expedients de delegacions de competències realitzades a les entitats locals, en compliment del que es disposa en el Decret llei 5/2017, de 20 d'octubre, del Consell, pel qual s'establix el règim jurídic de cooperació entre la Generalitat i les administracions locals de la Comunitat Valenciana per a la construcció, ampliació, adequació, reforma i equipament de centres públics docents de la Generalitat  
  
b) La coordinació amb les entitats locals, direccions territorials i altres òrgans o serveis la participació dels quals es requerisca, amb vista a la planificació, gestió i execució de les delegacions de competències esmentades en el punt anterior.  
c) Establir procediments i prestar l'assessorament i l'assistència tècnica que requerisquen les entitats locals en relació amb les delegacions de competències que s'acorden en matèria d'infraestructures educatives.  
  
d) Realitzar la gestió econòmica que de qualsevol forma derive de les delegacions de competències que s'acorden en matèria d'infraestructures educatives  
e) Gestionar la informació, així com proposar desenvolupaments i millores de les bases de dades i aplicacions relacionades amb l'execució del programa Edificant.  
f) Manteniment de la base de dades del programa Edificant i implementació de les correccions i millores necessàries.  
g) Altres funcions que li corresponguen o se li encomanen relatives a les delegacions de competències que s'acorden en matèria d'infraestructures educatives.  
4. Al Servei de Supervisió de Projectes d'Infraestructures Educatives li corresponen les funcions següents:  
a) Supervisar els projectes tècnics de construccions escolars per a la contractació de l'execució de les obres en centres educatius promoguts i/o sufragats per la Conselleria en els casos que es determine.  
b) Verificar que s'han tingut en compte les disposicions generals de caràcter legal o reglamentari, així com la normativa tècnica, que resulten aplicables per a cada tipus de projecte d'obra la supervisió del qual exigisca la legislació vigent i/o les instruccions corresponents dictades a este efecte.  
c) Examinar que els preus dels materials i de les unitats d'obra, així com les tècniques i procediments, són els adequats per a l'execució del contracte en la previsió establida en la llei.  
d) Coordinar l'acció supervisora dels projectes d'execució d'obres pels serveis territorials d'infraestructures educatives i establir criteris de supervisió per als expedients encaminats a l'execució d'obres sufragades per la Conselleria.  
e) Qualssevol altres funcions d'anàloga finalitat que li siguen encomanades.  
  
Article 35. Subdirecció General d'Informàtica per a l'Educació i Innovació  
1. A la Subdirecció General d'Informàtica per a l'Educació i Innovació li correspon planificar, controlar, coordinar i supervisar l'activitat dels serveis sota la seua dependència que s'indiquen a continuació:  
  
a) Servei d'Informàtica per a la Gestió Educativa.  
b) Servei d'Innovació Tecnològica Administrativa de Centres i Alumnat.  
c) Servei d'Informàtica per als Centres Educatius.  
d) Servei d'Assistència Informàtica per als Centres Educatius.  
2. El Servei d'Informàtica per a la Gestió Educativa té atribuïdes les funcions següents en el seu àmbit competencial:  
a) Definir i gestionar el catàleg d'aplicacions d'ús específic per a la gestió de personal docent i no docent que presten serveis en centres educatius, per a la gestió dels concerts i convenis educatius i per al suport a la Inspecció Educativa, així com de qualssevol altres aplicacions que li siguen encomanades.  
b) Dirigir, desenvolupar, mantindre i donar suport a les aplicacions relacionades en este catàleg.  
c) Realitzar el disseny, manteniment i suport de les solucions telemàtiques per a l'accés del personal docent als processos de selecció i provisió de llocs de treball, de formació del professorat i altres serveis que oferisca la conselleria competent en matèria d'educació, en coordinació amb els serveis de la direcció general competent en matèria d'administració electrònica.  
d) Implantar les mesures necessàries per a garantir la seguretat, la qualitat i la interoperabilitat, en coordinació amb els serveis de la direcció general competent en matèria de seguretat i qualitat, en l'àmbit d'activitat pròpia d'este servei.  
e) Qualssevol altres funcions d'anàloga finalitat que li siguen encomanades.  
3. El Servei d'Innovació Tecnològica Administrativa de Centres i Alumnat té atribuïdes les funcions següents en el seu àmbit competencial:  
a) Definir i gestionar el catàleg d'aplicacions d'ús específic per a la gestió acadèmica, administrativa i econòmica dels centres educatius, per a l'ordenació educativa i per a la política lingüística, així com qualssevol altres aplicacions que li siguen encomanades.  
b) Dirigir, desenvolupar, mantindre i donar suport a les aplicacions indicades en este catàleg.  
c) Realitzar el disseny, manteniment i suport de les solucions telemàtiques per a l'accés de la ciutadania als processos d'admissió, matrícula i altres procediments administratius, en coordinació amb els serveis de la direcció general competent en matèria d'administració electrònica.  
  
d) Implantar les mesures necessàries per a garantir la seguretat, la qualitat i la interoperabilitat, en coordinació amb els serveis de la direcció general competent en matèria de seguretat i qualitat, en l'àmbit d'activitat pròpia d'este servei.  
e) Qualssevol altres funcions d'anàloga finalitat que li siguen encomanades.  
4. El Servei d'Informàtica per als Centres Educatius té atribuïdes les funcions següents en el seu àmbit competencial:  
a) Definir i gestionar el catàleg d'aplicacions d'ús didàctic o específic per als centres educatius sostinguts amb fons públics, així com qualssevol altres aplicacions que li siguen encomanades.  
b) Dirigir, desenvolupar, mantindre i donar suport a les aplicacions el manteniment de les quals és de la seua competència.  
c) Difondre, implantar i aplicar les tecnologies de la informació i les comunicacions en l'àmbit dels centres educatius sostinguts amb fons públics.  
d) Dur a terme l'estudi i implantació de solucions tecnològiques innovadores aplicades al sistema educatiu.  
e) Determinar els criteris de selecció i distribució del material informàtic utilitzat en els centres educatius de titularitat de la Generalitat.  
  
f) Realitzar l'elaboració d'estudis tècnics, anàlisis prospectives, informes i propostes en matèria de tecnologies de la informació aplicades a l'educació.  
g) Implantar les mesures necessàries per a garantir la seguretat, la qualitat i la interoperabilitat, en coordinació amb els serveis de la direcció general competent en matèria de seguretat i qualitat, en l'àmbit de la seua activitat.  
h) Qualssevol altres funcions d'anàloga finalitat que li siguen encomanades.  
5. El Servei d'Assistència Informàtica per als Centres Educatius té atribuïdes les funcions següents en el seu àmbit competencial:  
  
a) Coordinar i gestionar els serveis d'atenció als usuaris en matèria de les tecnologies de la informació i les comunicacions en l'àmbit dels centres educatius sostinguts amb fons públics.  
b) Realitzar el manteniment i administració del material informàtic que conforma el lloc de treball, tant en la part de maquinari com de programari, en l'àmbit dels centres educatius sostinguts amb fons públics, en coordinació amb els altres serveis de la Subdirecció.  
  
c) Implantar les mesures tècniques i organitzatives per a garantir la seguretat, la qualitat, la disponibilitat, la integritat i l'ús eficient de qualsevol dispositiu o solució TIC, en l'àmbit dels centres educatius sostinguts amb fons públics, en coordinació amb la direcció general competent en matèria de seguretat i qualitat i els altres serveis de la Subdirecció.  
d) Coordinar la definició i planificació de la implementació de les infraestructures i xarxes de telecomunicacions i accés a internet en l'àmbit dels centres educatius, així com gestionar i supervisar el seu manteniment i explotació en coordinació amb la direcció general competent en matèria de comunicacions i ciberseguretat.  
e) Supervisar i promoure la correcta utilització de les infraestructures i xarxes de telecomunicacions i de l'accés a internet en l'àmbit dels centres educatius, mitjançant criteris d'ús i recomanacions, en col·laboració amb la direcció general competent en matèria de comunicacions i ciberseguretat.  
f) Impulsar la implantació de la governança de la dada dels centres educatius titularitat de la Generalitat, en coordinació amb els altres serveis de la Subdirecció.  
g) Qualssevol altres funcions d'anàloga finalitat que li siguen encomanades.  
  
  
TÍTOL III  
De les direccions territorials  
  
Article 36. Estructura territorial de la Conselleria d'Educació, Universitats i Ocupació  
1. Com a expressió del principi de desconcentració administrativa, en cada una de les tres províncies d'Alacant, Castelló i València hi ha una direcció territorial d'educació i universitats i una direcció territorial d'ocupació, ambdós amb rang de subdirecció general, sota la dependència orgànica de la Subsecretaria i amb competència en el territori de la respectiva província.  
2. Funcionalment, les direccions territorials depenen de cada centre directiu, en consideració a la matèria a la qual, en cada cas, faça referència la corresponent actuació administrativa.  
  
Article 37. Titulars de les direccions territorials  
1. Al capdavant de cada una de les direccions territorials hi ha un director o directora territorial, nomenat per la persona titular de la Conselleria, amb el caràcter de representant permanent d'esta en el territori respectiu, que exercix les funcions en matèria d'educació i universitats o en matèria d'ocupació.  
2. A les persones titulars de les direccions territorials els correspon la direcció de tots els serveis, programes i activitats que realitzen les unitats i els centres dependents o integrats en la direcció territorial, així com exercir les funcions de direcció, coordinació i control d'estos.  
  
  
Article 38. Funcions de les persones titulars de les direccions territorials d'educació i universitats  
1. Correspon a la persona titular de la direcció territorial vetlar pel desenvolupament adequat de les funcions en matèria d'educació i universitats en el seu àmbit territorial, mentre no estiguen específicament atribuïdes a altres òrgans de l'Administració.  
2. Les persones titulars de les direccions territorials exercixen les funcions que els atribuïxen les disposicions vigents, com també aquelles per a les quals expressament els deleguen els òrgans directius competents.  
3. Contra els actes i resolucions de les direccions territorials pot interposar-se un recurs davant de l'òrgan directiu competent per raó de la matèria, sense perjuí de les excepcions que establisquen les disposicions legals.  
4. Correspon a les persones titulars de les direccions territorials educació i universitats en el seu àmbit territorial:  
a) Exercir les atribucions en matèria de personal docent no universitari a què fa referència el Reial decret 3186/1978, d'1 de desembre, de desconcentració de funcions en les delegacions provincials del Ministeri d'Educació i Ciència.  
b) Resoldre les sol·licituds d'autorització prèvia a la desafectació dels immobles i edificis públics escolars de propietat municipal a què fa referència el Reial decret 605/1987, de 10 d'abril, pel qual es regula el procediment d'autorització prèvia a la desafectació dels de propietat municipal, segons el procediment establit en este.  
c) Conéixer i, si és el cas, autoritzar les activitats que es desenvolupen en els centres docents públics i en els serveis o departaments de la direcció territorial, quan siguen promogudes per particulars i organismes no dependents d'esta.  
  
Article 39. Funcions de les persones titulars de les direccions territorials d'ocupació i LABORA  
1. Correspon a la persona titular de la direcció territorial vetlar per l'adequat desenvolupament de les funcions en matèria d'ocupació en el seu àmbit territorial, mentre no estiguen específicament atribuïdes a altres òrgans de l'Administració.  
2. La persona titular de la direcció territorial exercix les funcions que li atribuïxen les disposicions vigents, així com les que expressament li deleguen els òrgans directius competents.  
3. A més, exercix les funcions d'autoritat laboral a la província.  
4. Contra els actes i resolucions de les direccions territorials pot interposar-se un recurs davant de l'òrgan directiu competent per raó de la matèria, sense perjuí de les excepcions que establisquen les disposicions legals.  
5. Les persones responsables de les direccions territorials d'ocupació assumiran les funcions de les direccions territorials de LABORA, de conformitat amb el que s'establix en la disposició transitòria segona del Decret 216/2020, de 29 de desembre, del Consell, d'aprovació del Reglament d'organització, règim jurídic i funcional de LABORA Servei Valencià d'Ocupació i Formació.  
  
Article 40. Estructura de les direccions territorials d'Educació i Universitats  
1. Les direccions territorials d'educació i universitats, amb seu a les províncies d'Alacant, Castelló i València, s'estructura en les següents unitats amb rang de servei:  
1.1. La Secretaria Territorial d'Educació i Universitats, a la qual correspon la gestió dels assumptes de personal no docent de la direcció territorial, economicoadministratius, registre i informació, assumptes generals i els restants de caràcter administratiu que tinga assignats la direcció territorial o li encomane la persona titular de la direcció territorial o les persones titulars dels serveis territorials d'Educació, excepte els atribuïts per esta orde a una altra unitat administrativa.  
A la Secretaria Territorial de la Direcció Territorial de Castelló li correspon també la gestió del personal docent.  
1.2. La Inspecció Territorial d'Educació, que exercix les funcions que li atribuïxen les disposicions específiques en matèria d'inspecció educativa, la qual depén funcionalment de la Inspecció General d'Educació.  
1.3. El Servei Territorial d'Educació, al qual correspon donar suport i assistència a la persona titular de la direcció territorial en matèria de coordinació i supervisió dels serveis psicopedagògics, els diferents programes educatius, la gestió dels assumptes concernents a centres privats, concerts educatius, títols acadèmics, beques i ajudes a l'estudi, serveis complementaris de transport i menjador, així com altres activitats relacionades amb l'entorn educatiu, com també qualsevol altra que la persona titular de la direcció territorial li encomane.  
  
1.4. El Servei Territorial d'Infraestructures Educatives, al qual s'assignen funcions en matèria de redacció i supervisió tècnica dels expedients de reforma, adequació i millora dels centres educatius, dotacions i equipament educatiu; la tramitació i el seguiment dels corresponents expedients de contractació d'obres i serveis; la supervisió del compliment dels requisits mínims dels espais en els expedients relatius a la creació i l'autorització de centres privats i de centres públics que no són de titularitat de la Generalitat, quan siga requerit per la direcció general competent en la matèria, així com qualsevol altra funció que la persona titular de la direcció territorial li encomane.  
  
2. En les direccions territorials d'Alacant i València existix, a més, la unitat següent:  
El Servei Territorial de Personal, adscrit a la direcció territorial sota la dependència orgànica del director o directora territorial i la funcional de l'òrgan directiu responsable del personal corresponent, al qual s'assignen les funcions següents en matèria de personal docent, sense perjuí de l'òrgan en el qual residisca la competència resolutòria dels assumptes:  
a) Gestionar i emetre informes i propostes de resolució en relació amb les situacions administratives del personal, com també les indemnitzacions per raó del servei.  
b) Tramitar i, si és el cas, elevar propostes de resolució en matèria de règim jurídic del personal i dels recursos interposats en estes matèries.  
c) Realitzar la gestió administrativa dels assumptes relacionats amb el personal, exclosos els que tinga assignats per mitjà d'esta orde la secretaria territorial d'esta.  
3. La Direcció Territorial de València comptarà, a més, amb la unitat següent:  
Al Servei Territorial de Gestió Econòmica de Personal Docent li corresponen les funcions següents:  
a) Dur a terme la gestió econòmica dels assumptes relacionats amb el personal docent de l'àmbit territorial, així com gestionar les incidències que se'n deriven.  
b) Gestionar els assumptes relacionats amb la Seguretat Social, així com amb el mutualisme administratiu, del personal docent.  
c) Coordinar la gestió dels assumptes que té atribuïts amb la resta de les unitats encarregades de la gestió del personal.  
d) Totes les funcions relatives als expedients de nòmina, Seguretat Social o mutualisme administratiu que li siguen encomanades per la persona titular de la direcció territorial de València.  
4. En els casos de vacant, absència, malaltia o abstenció legal de la persona titular de la direcció territorial, la substituirà en les seues funcions la persona que ocupe la secretaria territorial.  
  
Article 41. Estructura de les direccions territorials d'ocupació i LABORA  
Les direccions territorials d'ocupació i LABORA, amb seu a les províncies d'Alacant, Castelló i València, s'estructuren en les següents unitats amb rang de servei:  
1. La Secretaria Territorial d'Ocupació i LABORA, a la qual correspon la gestió dels assumptes de personal, economicoadministratius, registre i informació, assumptes generals i els restants de caràcter administratiu que tinga assignats la direcció territorial o li encomane la persona titular de la direcció territorial, excepte els atribuïts per esta orde a una altra unitat administrativa.  
2. El Servei Territorial de Treball, al qual corresponen les funcions següents:  
a) Dur a terme la tramitació, instrucció i proposta de resolució dels expedients relatius a infraccions de l'orde social, modificacions de les condicions de treball, autorització de treball de menors en espectacles públics i la resta de les actuacions relatives a ordenació laboral.  
  
b) Tramitar els expedients de regulació d'ocupació que li corresponguen.  
c) Gestionar les comunicacions d'obertures de centres de treball.  
d) Mantindre actualitzat el Registre d'empreses amb el risc d'amiant (RERA) i tramitar l'autorització de plans de treball per a activitats amb amiant.  
e) Dur a terme tots els tràmits relatius al Registre d'empreses acreditades en el sector de la construcció (REA).  
f) Exercir, en l'àmbit provincial, les facultats en matèria de vagues, tancaments patronals, conflictes col·lectius i registre de convenis.  
g) Actuar com a depositari dels estatuts d'organitzacions sindicals i empresarials, així com de les actes d'eleccions sindicals.  
h) Exercir les funcions de mediació, arbitratge i conciliació prèvia en la via judicial.  
i) Dur a terme la tramitació, instrucció i proposta de resolució dels expedients relatius a cooperatives i societats laborals domiciliades en la respectiva província, així com exercir les funcions normativament atribuïdes a l'Oficina Territorial del Registre de Cooperatives de la Comunitat Valenciana.  
j) Exercir les funcions administratives en matèria d'autorització i registre de les empreses de treball temporal, així com les referents als serveis de prevenció aliens i a les entitats que exercisquen l'activitat d'auditoria dels sistemes de prevenció de les empreses.  
k) Exercir les competències en relació amb el registre i depòsit de les actes de les persones delegades de prevenció i de constitució dels comités de seguretat i salut, així com la seua acreditació, en els termes del Decret 18/2000, de 8 de febrer, del Consell.  
l) Dur a terme la gestió i el seguiment dels ingressos provinents dels procediments sancionadors respecte de les matèries que siguen competència del servei territorial, així com el control de la recaptació per ingressos indeguts i reintegraments de subvencions.  
m) Qualsevol altra que li encomanen les persones titulars dels òrgans dels quals depén respecte de les matèries que li són pròpies.  
3. En cas de vacant, absència, malaltia o altres supòsits legals, les funcions que com a autoritat laboral corresponen a la persona titular de la direcció territorial seran exercides per la persona titular del servei territorial competent en matèria de treball i, si no és possible, per la persona titular de la secretaria territorial.  
  
  
DISPOSICIÓ TRANSITÒRIA  
  
Única. Règim transitori de les unitats i llocs de treball  
Els diferents centres directius gestionaran els crèdits relatius a les competències que els han sigut atribuïdes per esta orde.  
Al mateix temps, les unitats i llocs de treball de nivell administratiu configurades d'acord amb l'anterior estructura de conselleries del Consell i els corresponents reglaments orgànics i funcionals continuaran subsistents, retribuïdes amb càrrec als mateixos crèdits pressupostaris amb els quals ho eren fins al moment, i donant el suport administratiu en relació amb aquells assumptes i expedients que els corresponguen en les matèries que gestionaven amb anterioritat a l'entrada en vigor d'esta orde, sense perjuí de la competència per a resoldre dels òrgans als quals els ha sigut atribuïda.  
Tot això es mantindrà fins que es duguen a terme les modificacions pressupostàries derivades d'esta orde, així com les actuacions que siguen procedents sobre els esmentats llocs de treball, en el marc de la vigent normativa en matèria de funció pública per a l'adequació de la nova estructura orgànica i sense perjuí que, posteriorment, siguen aprovades les relacions de llocs de treball adaptades a esta. Així mateix, des del moment de l'entrada en vigor d'esta orde, i sense perjuí d'això anterior, es podran produir els canvis d'adscripció d'unitats administratives que siguen procedents, de conformitat amb la reorganització efectuada.  
  
  
DISPOSICIÓ DEROGATÒRIA  
  
Única. Derogació normativa  
Queda derogat el contingut de l'Orde 9/2021, de 7 de maig, de la Conselleria d'Educació, Cultura i Esport; de l'Orde 10/2022, de 26 de setembre, de la Conselleria d'Economia Sostenible, Sectors Productius, Comerç i Treball; i de l'Orde 7/2020, d'11 de febrer, de la consellera d'Innovació, Universitats, Ciència i Societat Digital, en la part corresponent a les matèries que el Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries i les seues atribucions, assigna a la competència de la Conselleria d'Educació, Universitats i Ocupació, així com totes les disposicions del mateix rang o d'un rang inferior que s'oposen a esta orde.  
  
  
  
DISPOSICIONS FINALS  
  
Primera. Habilitació normativa  
Es faculta la persona titular de la Conselleria d'Educació, Universitats i Ocupació per a dictar totes les disposicions que requerisca el desplegament i execució d'esta orde, en compliment del que es disposa en l'article 65 de la Llei 5/1983, de 30 de desembre, de Consell.  
  
Segona. Entrada en vigor  
Esta orde entrarà en vigor l'endemà de publicar-se en el Diari Oficial de la Generalitat Valenciana.  
  
València, 25 d'abril de 2024  
  
El conseller d'Educació, Universitats i Ocupació,  
JOSÉ ANTONIO ROVIRA JOVER


Còpia Permalink ELI